CELEX ID: 32022R0858

--- ENGLISH ---

Document:
$en_document

Summary:
$en_summary

--- DANISH ---

Document:
2.6.2022
DA
Den Europæiske Unions Tidende
L 151/1
EUROPA-PARLAMENTETS OG RÅDETS FORORDNING (EU) 2022/858
af 30. maj 2022
om en pilotordning for markedsinfrastrukturer baseret på distributed ledger-teknologi og om ændring af forordning (EU) nr. 600/2014 og (EU) nr. 909/2014 og direktiv 2014/65/EU
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 114,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
under henvisning til udtalelse fra Den Europæiske Centralbank 
(
1
)
,
under henvisning til udtalelse fra Det Europæiske Økonomiske og Sociale Udvalg 
(
2
)
,
efter den almindelige lovgivningsprocedure 
(
3
)
, og
ud fra følgende betragtninger:
(1)
Det er vigtigt at sikre, at EU-lovgivningen om finansielle tjenesteydelser er egnet til den digitale tidsalder og bidrager til en fremtidssikret økonomi, der tjener borgerne, herunder ved at gøre det muligt at anvende innovative teknologier. Unionen har en politisk interesse i at undersøge, udvikle og fremme anvendelsen af transformative teknologier i den finansielle sektor, herunder indførelsen af distributed ledger-teknologi (DLT). Kryptoaktiver er en af de vigtigste anvendelser af distributed ledger-teknologi i finanssektoren.
(2)
De fleste kryptoaktiver falder uden for anvendelsesområdet for Unionens lovgivning for finansielle tjenesteydelser og giver bl.a. udfordringer med hensyn til investorbeskyttelse, markedsintegritet, energiforbrug og finansiel stabilitet. Sådanne kryptoaktiver kræver derfor en særlig reguleringsramme på EU-plan. Andre kryptoaktiver kan derimod betragtes som finansielle instrumenter i henhold til Europa-Parlamentets og Rådets direktiv 2014/65/EU 
(
4
)
. I det omfang kryptoaktiver betragtes som finansielle instrumenter i henhold til nævnte direktiv, finder et fuldstændigt sæt af EU-lovgivningen om finansielle tjenesteydelser, herunder Europa-Parlamentets og Rådets forordning (EU) nr. 236/2012 
(
5
)
, (EU) nr. 596/2014 
(
6
)
, (EU) nr. 909/2014 
(
7
)
 og (EU) 2017/1129 
(
8
)
 samt Europa-Parlamentets og Rådets direktiv 98/26/EF 
(
9
)
 og 2013/50/EU 
(
10
)
, potentielt anvendelse på udstederen af sådanne kryptoaktiver og selskaber, der udøver virksomhed i tilknytning til det.
(3)
Den såkaldte tokenisering af finansielle instrumenter, dvs. den digitale repræsentation af finansielle instrumenter i distributed ledgers eller udstedelsen af traditionelle aktivklasser i tokeniseret form, således at de kan udstedes, lagres og overføres i en distributed ledger, forventes at åbne for effektivitetsforbedringer på handels- og efterhandelsområdet. Eftersom der i en tokeniseret verden stadig skal foretages en grundlæggende afvejning mellem kreditrisiko og likviditet, vil de tokenbaserede systemers succes dog afhænge af, hvor godt de spiller sammen med de traditionelle kontobaserede systemer, i det mindste indtil videre.
(4)
EU-lovgivningen om finansielle tjenesteydelser blev ikke udformet med distributed ledger-teknologi og kryptoaktiver i tankerne og indeholder bestemmelser, som potentielt udelukker eller begrænser brugen af distributed ledger-teknologi i forbindelse med udstedelse af, handel med og afvikling af kryptoaktiver, der betragtes som finansielle instrumenter. Der er i øjeblikket også mangel på godkendt finansiel markedsinfrastruktur, der anvender distributed ledger-teknologi til at levere handels- eller afviklingsydelser eller en kombination af sådanne ydelser for kryptoaktiver, der betragtes som finansielle instrumenter. Udviklingen af et sekundært marked for sådanne kryptoaktiver kunne give mange fordele såsom øget effektivitet, gennemsigtighed og konkurrence med hensyn til handels- og afviklingsaktiviteter.
(5)
Samtidig eksisterer der reguleringsmæssige mangler på grund af juridiske, teknologiske og operationelle forhold i forbindelse med anvendelsen af distributed ledger-teknologi og med kryptoaktiver, der betragtes som finansielle instrumenter. For eksempel stilles der ikke krav om gennemsigtighed, pålidelighed eller sikkerhed til de protokoller og »intelligente kontrakter«, der ligger til grund for kryptoaktiver, der betragtes som finansielle instrumenter. Den underliggende teknologi kunne også skabe nye former for risici, som de eksisterende regler ikke tager tilstrækkeligt hensyn til. Der er udviklet flere projekter vedrørende handel med kryptoaktiver, der betragtes som finansielle instrumenter, og hermed forbundne efterhandelstjenester og -aktiviteter i Unionen, men kun få er allerede i drift, og de, der er i drift, er af begrænset omfang. Desuden vil brugen af distributed ledger-teknologi som påpeget af Den Europæiske Centralbanks (ECB's) Rådgivende Gruppe om Markedsinfrastrukturer for Værdipapirer og Sikkerhed og dens Rådgivende Gruppe om Markedsinfrastrukturer for Betaling indebære de samme udfordringer som dem, der optræder i forbindelse med konventionel teknologi, såsom fragmenterings- og interoperabilitetsproblemer og vil potentielt også skabe nye udfordringer, f.eks. med hensyn til den juridiske gyldighed af tokens. I betragtning af den begrænsede erfaring med handel med kryptoaktiver, der betragtes som finansielle instrumenter, og hermed forbundne efterhandelstjenester og -aktiviteter, er det i øjeblikket for tidligt at foretage væsentlige ændringer af EU-lovgivningen om finansielle tjenesteydelser for at muliggøre en fuldstændig anvendelse af sådanne kryptoaktiver og deres underliggende teknologi. Samtidig er oprettelsen af en finansiel markedsinfrastruktur for kryptoaktiver, der betragtes som finansielle instrumenter, på nuværende tidspunkt begrænset af krav i EU-lovgivningen om finansielle tjenesteydelser, som ikke er velegnet til kryptoaktiver, der betragtes som finansielle instrumenter, eller til anvendelsen af distributed ledger-teknologi. F.eks. giver handelsplatforme for kryptoaktiver som regel detailinvestorer direkte adgang, mens traditionelle markedspladser som regel kun giver detailinvestorer adgang via finansielle formidlere.
(6)
For at gøre det muligt at udvikle såvel kryptoaktiver, der betragtes som finansielle instrumenter, som distributed ledger-teknologi og samtidig bevare et højt niveau af investorbeskyttelse, markedsintegritet, finansiel stabilitet og gennemsigtighed samt undgå regelarbitrage og smuthuller, vil det være nyttigt at indføre en pilotordning for markedsinfrastrukturer baseret på distributed ledger-teknologi for at teste sådanne DLT-markedsinfrastrukturer (»pilotordningen«). Pilotordningen bør give visse DLT-markedsinfrastrukturer mulighed for midlertidigt at blive fritaget for nogle af de specifikke krav i EU-lovgivningen om finansielle tjenesteydelser, som ellers kunne forhindre operatører i at udvikle løsninger til handel med og afvikling af transaktioner i kryptoaktiver, der betragtes som finansielle instrumenter, uden at svække eventuelle eksisterende krav eller sikkerhedsforanstaltninger, der anvendes på traditionelle markedsinfrastrukturer. DLT-markedsinfrastrukturer og deres operatører bør råde over tilstrækkelige sikkerhedsforanstaltninger vedrørende brugen af distributed ledger-teknologi for at sikre en effektiv beskyttelse af investorer, herunder klart definerede ansvarskæder over for kunder for eventuelle tab som følge af driftsfejl. Pilotordningen bør også gøre det muligt for den europæiske tilsynsmyndighed (Den Europæiske Værdipapir- og Markedstilsynsmyndighed) oprettet ved Europa-Parlamentets og Rådets forordning (EU) nr. 1095/2010 
(
11
)
 (ESMA) og de kompetente myndigheder at drage lære af pilotordningen og få erfaring med de muligheder og særlige risici, der er forbundet med kryptoaktiver, der betragtes som finansielle instrumenter, og med deres underliggende teknologier. De erfaringer, der opnås med pilotordningen, bør hjælpe med at identificere mulige konkrete forslag til en passende lovgivningsramme med henblik på at foretage målrettede tilpasninger til EU-retten vedrørende udstedelse af, opbevaring af og aktivtjenester for, handel med og afvikling af DLT-baserede finansielle instrumenter.
(7)
For at nå pilotordningens mål bør der skabes en ny EU-status som DLT-markedsinfrastruktur for at sikre, at Unionen er i stand til at spille en ledende rolle vedrørende finansielle instrumenter i tokeniseret form, og for at bidrage til udviklingen af et sekundært marked for sådanne aktiver. En status som DLT-markedsinfrastruktur bør være frivillig og bør ikke forhindre finansielle markedsinfrastrukturer, såsom markedspladser, værdipapircentraler (CSD'er) og centrale modparter (CCP'er), i at udvikle handels- og efterhandelstjenester og -aktiviteter for kryptoaktiver, der betragtes som finansielle instrumenter eller er baseret på distributed ledger-teknologi, i henhold til gældende EU-lovgivning om finansielle tjenesteydelser.
(8)
DLT-markedsinfrastrukturer bør kun optage DLT-baserede finansielle instrumenter til handel eller registrere dem i en distributed ledger. DLT-baserede finansielle instrumenter bør være kryptoaktiver, der betragtes som finansielle instrumenter, og som udstedes, overføres og lagres i en distributed ledger.
(9)
Det er hensigten, at EU-lovgivningen om finansielle tjenesteydelser skal være neutral med hensyn til brugen af en bestemt teknologi i forhold til en anden. Derfor bør henvisninger til en bestemt type distributed ledger-teknologi undgås. Operatører af DLT-markedsinfrastrukturer bør sikre, at de er i stand til at opfylde alle gældende krav, uanset hvilken teknologi der anvendes.
(10)
Ved anvendelsen af denne forordning bør principperne om teknologineutralitet, proportionalitet, lige konkurrencevilkår og »samme aktivitet, samme risici, samme regler« tages i betragtning for at sikre, at markedsdeltagere har det reguleringsmæssige råderum til at innovere, for at opretholde værdierne om gennemsigtighed, retfærdighed, stabilitet, investorbeskyttelse, ansvarlighed og markedsintegritet samt for at sikre beskyttelsen af privatlivets fred og personoplysninger som garanteret af artikel 7 og 8 i Den Europæiske Unions charter om grundlæggende rettigheder.
(11)
Adgangen til pilotordningen bør ikke være begrænset til etablerede operatører, men bør også være åben for nye deltagere. En enhed, der ikke har tilladelse i henhold til forordning (EU) nr. 909/2014 eller direktiv 2014/65/EU, bør kunne ansøge om en sådan i henhold til henholdsvis nævnte forordning eller nævnte direktiv og samtidig ansøge om en specifik tilladelse i henhold til nærværende forordning. I sådanne tilfælde bør den kompetente myndighed ikke vurdere, om en sådan enhed opfylder de krav i forordning (EU) nr. 909/2014 eller direktiv 2014/65/EU, for hvilke der er anmodet om en fritagelse i henhold til nærværende forordning. Sådanne enheder bør kun kunne drive DLT-markedsinfrastrukturer i overensstemmelse med nærværende forordning, og deres tilladelse bør tilbagekaldes, når deres specifikke tilladelse er udløbet, medmindre enhederne indgiver en fuldstændig ansøgning om tilladelse i henhold til forordning (EU) nr. 909/2014 eller direktiv 2014/65/EU.
(12)
Begrebet DLT-markedsinfrastruktur omfatter DLT-baserede multilaterale handelsfaciliteter (DLT-MHF), DLT-afviklingssystemer (DLT-SS) og DLT-handels- og afviklingssystemer (DLT-TSS). DLT-markedsinfrastrukturer bør kunne samarbejde med andre markedsdeltagere for at afprøve innovative løsninger baseret på distributed ledger-teknologi i forskellige segmenter af værdikæden for finansielle tjenester.
(13)
En DLT-MHF bør være en multilateral handelsfacilitet, der drives af et investeringsselskab eller en markedsoperatør, som er meddelt tilladelse i henhold til direktiv 2014/65/EU, og som har fået en specifik tilladelse i henhold til nærværende forordning. Et kreditinstitut, som er meddelt tilladelse i henhold til direktiv 2013/36/EU, og som leverer investeringsydelser eller udfører investeringsaktiviteter, bør kun have mulighed for at drive et DLT-MHF, når det er meddelt tilladelse som investeringsselskab eller markedsoperatør i henhold til direktiv 2014/65/EU. DLT-MHF'er og deres operatører bør være underlagt alle de krav, der gælder for multilaterale handelsfaciliteter og deres operatører i henhold til Europa-Parlamentets og Rådets forordning (EU) nr. 600/2014 
(
12
)
, direktiv 2014/65/EU eller enhver anden gældende EU-lovgivning om finansielle tjenesteydelser, med undtagelse af krav, for hvilke den kompetente myndighed har meddelt en fritagelse i overensstemmelse med nærværende forordning.
(14)
Anvendelse af distributed ledger-teknologi, hvor alle transaktioner registreres i en distributed ledger, kan fremskynde og kombinere handel og afvikling i nær realtid og muliggøre en kombination af handels- og efterhandelstjenester og -aktiviteter. Imidlertid giver de gældende regler ikke mulighed for at kombinere handels- og efterhandelsaktiviteter i én enhed, uanset hvilken teknologi der anvendes, hvilket bunder i de politiske valg, der er truffet vedrørende risikospecialisering og unbundling med det formål at fremme konkurrence. Pilotordningen bør ikke være en præcedens, der begrunder en gennemgribende overhaling af adskillelsen af handels- og efterhandelsaktiviteter eller af hele landskabet af finansielle markedsinfrastrukturer. Dog er der i betragtning af de potentielle gevinster ved distributed ledger-teknologien med hensyn til at kombinere handel og afvikling god grund til at indføre en dedikeret DLT-markedsinfrastruktur i pilotordningen, nemlig DLT-TSS, som kombinerer de aktiviteter, der normalt udføres af multilaterale handelsfaciliteter og værdipapirafviklingssystemer.
(15)
Et DLT-TSS bør enten være en DLT-MHF, der kombinerer de tjenester, der leveres af en DLT-MHF og et DLT-SS, og drives af et investeringsselskab eller en markedsoperatør, der har modtaget en specifik tilladelse til at drive et DLT-TSS i henhold til denne forordning, eller være et DLT-SS, der kombinerer de tjenester, som leveres af en DLT-MHF og et DLT-SS, og det bør drives af en CSD, der har modtaget en specifik tilladelse til at drive et DLT-TSS i henhold til denne forordning. Et kreditinstitut, som er meddelt tilladelse i henhold til direktiv 2013/36/EU, og som leverer investeringsydelser eller udfører investeringsaktiviteter, bør kun have mulighed for at drive et DLT-TSS, når det er meddelt tilladelse som investeringsselskab eller markedsoperatør i henhold til direktiv 2014/65/EU. Et investeringsselskab eller en markedsoperatør, der driver et DLT-TSS, bør være underlagt de krav, der gælder for en DLT-MHF, og en CSD, der driver et DLT-TSS, bør være underlagt de krav, der gælder for et DLT-SS. Eftersom et DLT-TSS vil gøre det muligt for et investeringsselskab eller en markedsoperatør også at levere afviklingstjenester og for en CSD også at levere handelstjenester, er det nødvendigt, at investeringsselskaber eller markedsoperatører også opfylder de krav, der gælder for et DLT-SS, og at CSD'er også opfylder de krav, der gælder for en DLT-MHF. Eftersom CSD'er ikke er underlagt visse tilladelsesmæssige og organisatoriske krav i henhold til direktiv 2014/65/EU, når de leverer investeringsydelser eller udfører investeringsaktiviteter i overensstemmelse med forordning (EU) nr. 909/2014, er det hensigtsmæssigt at anvende en lignende tilgang i pilotordningen for både investeringsselskaber og markedsoperatører og for CSD'er, når de driver et DLT-TSS. Derfor bør et investeringsselskab eller en markedsoperatør, der driver et DLT-TSS, fritages for et begrænset sæt af tilladelsesmæssige og organisatoriske krav i henhold til forordning (EU) nr. 909/2014, eftersom investeringsselskabet eller markedsoperatøren vil skulle opfylde de tilladelsesmæssige og organisatoriske krav, der er fastsat i direktiv 2014/65/EU. Omvendt bør en CSD, der driver et DLT-TSS, fritages for et begrænset sæt af tilladelsesmæssige og organisatoriske krav i henhold til direktiv 2014/65/EU, eftersom CSD'en vil skulle opfylde de tilladelsesmæssige og organisatoriske krav, der er fastsat i forordning (EU) nr. 909/2014. Sådanne fritagelser bør være midlertidige og bør ikke gælde for en DLT-markedsinfrastruktur, der opererer uden for pilotordningen. ESMA bør kunne vurdere tekniske standarder for registrering og operationelle risici vedtaget i henhold til forordning (EU) nr. 909/2014 med henblik på at sikre, at de anvendes forholdsmæssigt på investeringsselskaber eller markedsoperatører, der driver et DLT-TSS.
(16)
Operatører af DLT-TSS'er bør kunne anmode om de samme fritagelser som dem, der gælder for operatører af DLT-MHF'er og DLT-SS'er, forudsat at de opfylder de betingelser, der er knyttet til fritagelserne, og eventuelle kompenserende foranstaltninger, som kræves af de kompetente myndigheder. De samme betragtninger som dem, der gælder for DLT-MHF'er og DLT-SS'er, bør gøre sig gældende for de fritagelser, der er til rådighed for DLT-TSS'er, for betingelser knyttede til disse fritagelser og for kompenserende foranstaltninger.
(17)
For at sikre yderligere fleksibilitet i anvendelsen af visse krav i forordning (EU) nr. 909/2014 på investeringsselskaber eller markedsoperatører, der driver et DLT-TSS, og samtidig sikre lige konkurrencevilkår med CSD'er, der leverer afviklingstjenester under pilotordningen, bør der være visse fritagelser for kravene i nævnte forordning vedrørende foranstaltninger til forebyggelse og håndtering af afviklingsfejl, for krav om deltagelse og gennemsigtighed samt for krav om anvendelse af visse kommunikationsprocedurer med deltagere og andre markedsinfrastrukturer for CSD'er, der driver et DLT-SS eller et DLT-TSS, og for investeringsselskaber eller markedsoperatører, der driver et DLT-TSS. Disse fritagelser bør være underlagt betingelser, herunder visse minimumskrav og eventuelle kompenserende foranstaltninger, som kræves af den kompetente myndighed, med henblik på at opfylde målene for de bestemmelser i forordning (EU) nr. 909/2014, for hvilke der anmodes om en fritagelse, eller for at sikre investorbeskyttelse, markedsintegritet eller finansiel stabilitet. Operatøren af et DLT-TSS bør påvise, at den fritagelse, der anmodes om, er forholdsmæssig og begrundet i anvendelsen af distributed ledger-teknologi.
(18)
Et DLT-SS bør være et afviklingssystem, der drives af en CSD, som er meddelt tilladelse i henhold til forordning (EU) nr. 909/2014, og som har fået en specifik tilladelse til at drive et DLT-SS i henhold til nærværende forordning. Et DLT-SS og den CSD, der driver det, bør være underlagt alle relevante krav i henhold til forordning (EU) nr. 909/2014 og enhver anden gældende EU-lovgivning om finansielle tjenesteydelser, bortset fra krav, for hvilke der er meddelt en fritagelse i henhold til nærværende forordning.
(19)
Såfremt medlemmer af ECB og nationale centralbanker eller andre medlemsstatsinstitutioner, der udfører tilsvarende funktioner, eller andre offentlige organer, der har ansvar for eller deltager i forvaltningen af den offentlige gæld i Unionen, driver et DLT-SS, bør de ikke være forpligtede til at søge om en specifik tilladelse fra en kompetent myndighed for at blive omfattet af en fritagelse i henhold til nærværende forordning, eftersom sådanne enheder ikke er forpligtede til at aflægge rapport til kompetente myndigheder eller efterkomme deres instrukser og er underlagt et begrænset sæt krav i henhold til forordning (EU) nr. 909/2014.
(20)
Oprettelsen af pilotordningen bør ikke berøre de opgaver og ansvarsområder for ECB og de nationale centralbanker i Det Europæiske System af Centralbanker, der er fastlagt i traktaten om Den Europæiske Unions funktionsmåde og i protokol nr. 4 om statutten for Det Europæiske System af Centralbanker og Den Europæiske Centralbank, for at fremme betalingssystemernes smidige funktion og sikre effektive og pålidelige clearing- og betalingssystemer inden for Unionen og over for tredjelande.
(21)
Tildelingen af tilsynsopgaver i medfør af denne forordning er begrundet i pilotordningens specifikke karakteristika og risici. Pilotordningens tilsynsstruktur bør derfor ikke opfattes som en præcedens for nogen fremtidig EU-retsakt om Unionens finansielle tjenesteydelser.
(22)
Operatører af DLT-markedsinfrastrukturer bør være erstatningsansvarlige i tilfælde af tab af midler, af sikkerhedsstillelse eller af et DLT-baseret finansielt instrument. Erstatningsansvaret for operatøren af en DLT-markedsinfrastruktur bør være begrænset til markedsværdien af det tabte aktiv på det tidspunkt, hvor tabet blev pådraget. Operatøren af en DLT-markedsinfrastruktur bør ikke være ansvarlig for begivenheder, der ikke kan tilskrives operatøren, navnlig enhver begivenhed, som operatøren kan påvise har fundet sted uafhængigt af vedkommendes aktiviteter, herunder problemer, der opstår som følge af en ekstern begivenhed, der ligger uden for vedkommendes rimelige kontrol.
(23)
For at muliggøre innovation og eksperimenter i et sundt reguleringsmiljø, samtidig med at investorbeskyttelse, markedsintegritet og finansiel stabilitet bevares, bør typerne af finansielle instrumenter optaget til handel eller registreret i en DLT-markedsinfrastruktur begrænses til aktier, obligationer og andele i kollektive investeringsinstitutter, der er omfattet af undtagelsen om udelukkende at udføre ordrer i direktiv 2014/65/EU. Denne forordning bør fastsætte værditærskler, der vil kunne sænkes i visse situationer. Navnlig bør der for at undgå enhver risiko for den finansielle stabilitet sættes en grænse for den aggregerede markedsværdi af DLT-baserede finansielle instrumenter optaget til handel eller registreret i en DLT-markedsinfrastruktur.
(24)
For at komme tættere på en situation med lige konkurrencevilkår for finansielle instrumenter optaget til handel på traditionelle markedspladser som defineret i direktiv 2014/65/EU og for at sikre en høj grad af investorbeskyttelse, markedsintegritet og finansiel stabilitet bør DLT-baserede finansielle instrumenter optaget til handel i en DLT-MHF eller et DLT-TSS være omfattet af bestemmelserne om forbud mod markedsmisbrug i henhold til forordning (EU) nr. 596/2014.
(25)
På anmodning fra en DLT-MHF-operatør bør de kompetente myndigheder kunne meddele en eller flere midlertidige fritagelser, hvis operatøren opfylder de betingelser, der er knyttet til sådanne fritagelser, samt alle yderligere krav, der er fastsat i denne forordning, med henblik på at imødegå nye former for risici, der følger af anvendelsen af distributed ledger-teknologi. En DLT-MHF-operatør bør også efterkomme enhver kompenserende foranstaltning, der er krævet af den kompetente myndighed for at opfylde målene med den bestemmelse, for hvilken der er anmodet om en fritagelse, eller for at sikre investorbeskyttelse, markedsintegritet eller finansiel stabilitet.
(26)
På anmodning fra en DLT-MHF-operatør bør de kompetente myndigheder kunne meddele en fritagelse fra forpligtelsen til formidling i henhold til direktiv 2014/65/EU. På nuværende tidspunkt må traditionelle multilaterale handelsfaciliteter kun give investeringsselskaber, kreditinstitutter og andre personer, som har tilstrækkelig handelsevne og kompetence, og som opretholder tilstrækkelige administrative organisatoriske procedurer og ressourcer, adgang som medlemmer eller deltagere. Derimod tilbyder mange handelsplatforme for kryptoaktiver adgang uden formidling og giver detailinvestorer direkte adgang. Forpligtelsen til at anvende en formidler i henhold til direktiv 2014/65/EU, kunne derfor være én potentiel reguleringsmæssig hindring for udviklingen af en multilateral handelsfacilitet for DLT-baserede finansielle instrumenter. På anmodning fra en DLT-MHF-operatør bør den kompetente myndighed derfor kunne meddele en midlertidig fritagelse for denne formidlingsforpligtelse med henblik på at give detailinvestorer direkte adgang og sætte dem i stand til at handle for egen regning, forudsat at der er indført tilstrækkelige garantier med hensyn til investorbeskyttelse, at sådanne detailinvestorer opfylder visse betingelser, og at den pågældende operator overholder eventuelle yderligere investorbeskyttelsesforanstaltninger, som den kompetente myndighed kræver. Detailinvestorer, der har direkte adgang til en DLT-MHF som medlemmer eller deltagere som følge af en fritagelse for formidlingsforpligtelsen, bør ikke anses for at være investeringsselskaber som defineret i direktiv 2014/65/EU, udelukkende fordi de er medlemmer af eller deltagere i en DLT-MHF.
(27)
På anmodning fra en DLT-MHF-operatør bør de kompetente myndigheder også kunne meddele en fritagelse for indberetningskravene for transaktioner i henhold til forordning (EU) nr. 600/2014, forudsat at DLT-MHF'en opfylder visse betingelser.
(28)
For at blive meddelt en fritagelse i henhold til denne forordning bør en DLT-MHF-operatør påvise, at den fritagelse, der anmodes om, er forholdsmæssig og begrænset til anvendelsen af distributed ledger-teknologi som beskrevet i operatørens forretningsplan, og at den fritagelse, der anmodes om, er begrænset til DLT-MHF'en og ikke omfatter andre multilaterale handelsfaciliteter drevet af samme investeringsselskab eller markedsoperatør.
(29)
Efter anmodning fra en CSD, der driver et DLT-SS, bør kompetente myndigheder have mulighed for at meddele en eller flere midlertidige fritagelser, hvis CSD'en opfylder de betingelser, der er knyttet til sådanne fritagelser samt alle yderligere krav, der er fastsat i denne forordning, med henblik på at imødegå nye former for risici, der følger af anvendelsen af distributed ledger-teknologi. Den CSD, der driver DLT-SS'et, bør også efterkomme enhver kompenserende foranstaltning, der kræves af den kompetente myndighed for at opfylde målene med den bestemmelse, for hvilken fritagelsen er anmodet, eller for at sikre investorbeskyttelse, markedsintegritet eller finansiel stabilitet.
(30)
Det bør være tilladt at fritage CSD'er, der driver et DLT-SS for visse bestemmelser i forordning (EU) nr. 909/2014, der sandsynligvis vil skabe reguleringsmæssige hindringer for udviklingen af DLT-SS'er. For eksempel bør der være mulighed for fritagelser i det omfang, de regler i nævnte forordning, der finder anvendelse på CSD'er, og som henviser til begreberne »dematerialiseret form«, »værdipapirkonto«, eller »overførselsordrer«, ikke finder anvendelse på CSD'er, der driver et DLT-SS, med undtagelse af kravene til CSD-links som bør finde tilsvarende anvendelse. Med hensyn til begrebet »værdipapirkonto«, vil fritagelsen omfatte reglerne vedrørende registreringen af værdipapirer, udstedelsens integritet og adskillelsen af konti. Mens CSD'er driver værdipapirafviklingssystemer ved at kreditere og debitere deres deltageres værdipapirkonti, er værdipapirkonti med dobbelt eller flerdobbelt bogholderi ikke nødvendigvis altid realistisk i et DLT-SS. Derfor bør der også være mulighed for fritagelse for en CSD, der driver et DLT-SS, for de regler i forordning (EU) nr. 909/2014, der henviser til begrebet »elektronisk form«, hvis en sådan fritagelse er nødvendig for at muliggøre registrering af DLT-baserede finansielle instrumenter i en distributed ledger. En CSD, der driver et DLT-SS, bør dog stadig sikre integriteten i udstedelsen af de DLT-baserede finansielle instrumenter i den pågældende distributed ledger og adskillelsen af de DLT-baserede finansielle instrumenter, der tilhører de respektive deltagere.
(31)
En CSD, der driver et DLT-SS, bør altid være underlagt bestemmelserne i forordning (EU) nr. 909/2014, i henhold til hvilke en CSD, der outsourcer tjenesteydelser eller aktiviteter til tredjemand, forbliver fuldt ansvarlig for opfyldelsen af alle sine forpligtelser i henhold til nævnte forordning og er forpligtet til at sikre, at outsourcing i intet tilfælde medfører overdragelse af dens ansvar. Forordning (EU) nr. 909/2014 tillader kun CSD'er, der driver et DLT-SS, at outsource en kerneydelse eller -aktivitet efter tilladelse fra den kompetente myndighed. En CSD, der driver et DLT-SS, bør derfor kunne anmode om fritagelse for dette krav om tilladelse, såfremt CSD'en kan påvise, at kravet er uforeneligt med anvendelsen af distributed ledger-teknologi som forudsat i dens forretningsplan. Delegering af opgaver vedrørende et DLT-SS' funktionsmåde eller vedrørende brugen af distributed ledger-teknologi til afvikling bør ikke betragtes som outsourcing som defineret i forordning (EU) nr. 909/2014.
(32)
Forpligtelsen til formidling gennem et kreditinstitut eller et investeringsselskab med henblik på at forhindre detailinvestorer i at få direkte adgang til afviklings- og leveringssystemer, der drives af en CSD, vil kunne skabe en reguleringsmæssig hindring for udviklingen af alternative afviklingsmodeller baseret på distributed ledger-teknologi, der giver detailinvestorer mulighed for direkte adgang. CSD'er, der driver et DLT-SS, bør derfor meddeles en fritagelse, hvorved begrebet »deltager« i direktiv 98/26/EF på visse betingelser anses for at omfatte andre personer end dem, der er omhandlet i nævnte direktiv. Når en CSD, der driver et DLT-SS, anmoder om fritagelse for forpligtelsen til formidling i henhold til forordning (EU) nr. 909/2014, bør den sikre, at de personer, der skal optages som deltagere, opfylder visse betingelser. En CSD, der driver et DLT-SS, bør sikre, at dens deltagere har et tilstrækkeligt niveau af evne, kompetence, erfaring og viden om efterhandelsaktiviteter og den måde, som distributed ledger-teknologien fungerer på.
(33)
Enheder, der er berettiget til at deltage i en CSD i henhold til forordning (EU) nr. 909/2014, svarer til de enheder, der er berettiget til at deltage i et værdipapirafviklingssystem, der er betegnet og anmeldt i overensstemmelse med direktiv 98/26/EF, fordi forordning (EU) nr. 909/2014 kræver, at værdipapirafviklingssystemer, der drives af CSD'er, er betegnet og anmeldt i henhold til direktiv 98/26/EF. Følgelig vil operatøren af et værdipapirafviklingssystem baseret på distributed ledger-teknologi, der anmoder om at blive fritaget for deltagelseskravene i forordning (EU) nr. 909/2014, ikke opfylde deltagelseskravene i direktiv 98/26/EF. Dermed kan dette værdipapirafviklingssystem ikke betegnes og anmeldes i henhold til nævnte direktiv og betegnes derfor i nærværende forordning ikke som et »DLT-værdipapirafviklingssystem«, men som et DLT-SS. Nærværende forordning bør tillade en CSD at drive et DLT-SS, der ikke betragtes som et værdipapirafviklingssystem i henhold til direktiv 98/26/EF, og der bør være mulighed for en fritagelse for reglerne om endelig afregning i forordning (EU) nr. 909/2014 med forbehold af visse kompenserende foranstaltninger, herunder specifikke kompenserende foranstaltninger til at mindske risici forbundet med insolvens, idet foranstaltninger til beskyttelse mod insolvens i henhold til direktiv 98/26/EF ikke finder anvendelse. En sådan fritagelse forhindrer imidlertid ikke et DLT-SS, der opfylder alle kravene i direktiv 98/26/EF, i at blive betegnet og anmeldt i henhold som et værdipapirafviklingssystem i overensstemmelse med nævnte direktiv.
(34)
Forordning (EU) nr. 909/2014 tilskynder til afvikling af transaktioner i centralbankpenge. Hvor afvikling af kontantbetalinger i centralbankpenge ikke er praktisk mulig, bør det være muligt at afvikle betalingerne via CSD'ens egne konti i overensstemmelse med nævnte forordning eller via konti oprettet i et kreditinstitut (»kommercielle bankpenge«). Denne regel kan imidlertid være vanskelig at anvende for en CSD, der driver et DLT-SS, da CSD'en ville skulle foretage kassekontobevægelser samtidig med leveringen af værdipapirer registreret via distributed ledgeren. Der bør derfor meddeles CSD'er, der driver et DLT-SS, en midlertidig fritagelse for bestemmelsen i nævnte forordning om kontantafvikling med henblik på at udvikle innovative løsninger under pilotordningen ved at lette adgangen til kommercielle bankpenge eller brugen af »e-pengetokens«. Afvikling i centralbankpenge vil kunne anses for ikke at være praktisk mulig, hvis afviklingen i centralbankpenge i en distributed ledger ikke er til rådighed.
(35)
Ud over de krav, der har vist sig at være uhensigtsmæssige i et distributed ledger-teknologimiljø, finder de krav, der er knyttet til kontantafvikling i henhold til forordning (EU) nr. 909/2014, fortsat anvendelse uden for pilotordningen. Operatører af DLT-markedsinfrastrukturer bør derfor i deres forretningsplaner beskrive, hvordan de agter at overholde afsnit IV i forordning (EU) nr. 909/2014, i det tilfælde de i sidste ende forlader pilotordningen.
(36)
I henhold til forordning (EU) nr. 909/2014 skal en CSD give adgang til en anden CSD eller til andre markedsinfrastrukturer på et ikkediskriminerende og gennemsigtigt grundlag. At give adgang til en CSD, der driver et DLT-SS, kan være teknisk mere udfordrende, besværligt eller vanskeligt at opnå, eftersom traditionelle systemers interoperabilitet med distributed ledger-teknologi endnu ikke er blevet testet. Det bør derfor også være muligt at meddele et DLT-SS en fritagelse for dette krav, hvis det påviser, at anvendelsen af kravet ikke står i et rimeligt forhold til omfanget af DLT-SS'ets aktiviteter.
(37)
Uanset det krav, for hvilket der er anmodet om en fritagelse, bør en CSD, der driver et DLT-SS, påvise, at den ønskede fritagelse er forholdsmæssig og begrundet i anvendelsen af distributed ledger-teknologi. Fritagelsen bør være begrænset til DLT-SS'et og ikke omfatte andre afviklingssystemer, som drives af samme CSD.
(38)
DLT-markedsinfrastrukturer og deres operatører bør være underlagt yderligere krav sammenlignet med traditionelle markedsinfrastrukturer. De yderligere krav er nødvendige for at undgå risici relateret til anvendelsen af distributed ledger-teknologi eller den måde, som DLT-markedsinfrastrukturen vil operere på. Derfor bør en operatør af DLT-markedsinfrastruktur fastlægge en klar forretningsplan, der beskriver, hvordan distributed ledger-teknologien vil blive anvendt, samt de gældende retlige vilkår.
(39)
Operatører af DLT-markedsinfrastrukturer bør, alt efter hvad der er relevant, fastsætte eller dokumentere regler for funktionsmåden for den distributed ledger-teknologi, de anvender, herunder regler for adgang til og optagelse til handel i en distributed ledger, regler for valideringsnodernes deltagelse og regler for håndtering af potentielle interessekonflikter samt risikostyringsforanstaltninger.
(40)
Det bør kræves, at en operatør af en DLT-markedsinfrastruktur informerer medlemmer, deltagere, udstedere og kunder om, hvordan den har til hensigt at udføre sine aktiviteter, og hvordan anvendelsen af distributed ledger-teknologi afviger fra den måde, hvorpå tjenesteydelser normalt leveres af en traditionel multilateral handelsfacilitet eller en CSD, der driver et værdipapirafviklingssystem.
(41)
DLT-markedsinfrastrukturer bør have specifikke og robuste IT- og cyberordninger i forbindelse med anvendelsen af distributed ledger-teknologi. Sådanne ordninger bør stå i et rimeligt forhold til arten, omfanget og kompleksiteten af forretningsplanen for operatøren af DLT-markedsinfrastrukturen. Disse ordninger bør også sikre kontinuiteten og den fortsatte gennemsigtighed, disponibilitet, pålidelighed og sikkerhed af de leverede tjenesteydelser, herunder pålideligheden af eventuelle intelligente kontrakter, der anvendes, uanset om disse intelligente kontrakter er skabt af DLT-markedsinfrastrukturen selv eller af en tredjepart efter outsourcingprocedurer. DLT-markedsinfrastrukturer bør også sikre integriteten, sikkerheden, fortroligheden, disponibiliteten og tilgængeligheden af data, der lagres i en distributed ledger. En DLT-markedsinfrastrukturs kompetente myndighed bør have mulighed for at kræve en revision for at sikre, at DLT-markedsinfrastrukturens overordnede IT- og cyberordninger er egnede til formålet. Omkostningerne ved revisionen bør afholdes af operatøren af DLT-markedsinfrastrukturen.
(42)
Hvis forretningsplanen for en operatør af en DLT-markedsinfrastruktur omfatter opbevaring af kunders midler, såsom kontanter eller likvide midler, af DLT-baserede finansielle instrumenter eller af midlerne til at få adgang til sådanne DLT-baserede finansielle instrumenter, herunder i form af krypteringsnøgler, bør DLT-markedsinfrastrukturen have passende ordninger på plads til at beskytte disse aktiver. Operatører af DLT-markedsinfrastrukturer bør ikke anvende kundernes aktiver for disse operatørers egen regning, medmindre deres kunder forinden har givet deres udtrykkelige skriftlige samtykke hertil. DLT-markedsinfrastrukturer bør holde kunders midler og DLT-baserede finansielle instrumenter samt midlerne til at få adgang til sådanne aktiver adskilt fra deres egne aktiver eller fra andre kunders aktiver. DLT-markedsinfrastrukturers overordnede IT-og cyberordninger bør sikre, at kundernes aktiver er beskyttet mod svig, cyberangreb og andre alvorlige operationelle funktionsforstyrrelser.
(43)
På det tidspunkt, hvor en specifik tilladelse meddeles, bør operatører af DLT-markedsinfrastrukturer også have en troværdig exitstrategi på plads for det tilfælde, at pilotordningen bringes til ophør, at den specifikke tilladelse eller nogle af de meddelte fritagelser inddrages, eller at de i denne forordning fastsatte tærskler overskrides. Den pågældende strategi bør omfatte omstilling eller tilbageføring af deres operationer baseret på distributed ledger-teknologi til traditionelle markedsinfrastrukturer. Med henblik derpå bør nye deltagere eller operatører af DLT-TSS'er, der ikke opererer inden for en traditionel markedsinfrastruktur, hvortil de kunne overføre DLT-baserede finansielle instrumenter, søge at indgå ordninger med operatører af traditionelle markedsinfrastrukturer. Dette er af særlig vigtighed for registreringen af DLT-baserede finansielle instrumenter. CSD'er bør derfor være underlagt visse krav om at indgå sådanne ordninger. Desuden bør CSD'er indgå sådanne ordninger på en ikkediskriminerende måde og bør kunne opkræve et rimeligt kommercielt gebyr baseret på faktiske omkostninger.
(44)
En specifik tilladelse, der meddeles en operatør af DLT-markedsinfrastruktur, bør i store træk følge samme procedurer som de tilladelser, der meddeles i henhold til forordning (EU) nr. 909/2014 eller direktiv 2014/65/EU. Ansøgeren om en specifik tilladelse i henhold til nærværende forordning bør dog i sin ansøgning angive, hvilke fritagelser der anmodes om. Før den kompetente myndighed meddeler en DLT-markedsinfrastruktur en specifik tilladelse, bør den forelægge ESMA alle relevante oplysninger. Hvor det er nødvendigt, bør ESMA afgive en ikkebindende udtalelse om de fritagelser, der anmodes om, eller om tilstrækkeligheden af distributed ledger-teknologien til nærværende forordnings formål. En sådan ikkebindende udtalelse bør ikke betragtes som en udtalelse som omhandlet i forordning (EU) nr. 1095/2010. ESMA bør høre de kompetente myndigheder i andre medlemsstater, når den udarbejder sin udtalelse. ESMA bør med sin ikkebindende udtalelse sigte mod at sikre investorbeskyttelse, markedsintegritet og finansiel stabilitet. For at sikre lige vilkår og loyal konkurrence i hele det indre marked bør ESMA's ikkebindende udtalelse og retningslinjer sigte mod at sikre sammenhæng og proportionalitet i de fritagelser, der meddeles af forskellige kompetente myndigheder i Unionen, herunder ved evaluering af, i hvor høj grad de forskellige typer af distributed ledger-teknologi, som operatørerne anvender, er tilstrækkelige med henblik på denne forordning.
(45)
Registreringen af værdipapirer, forvaltningen af værdipapirkonti og forvaltningen af afviklingssystemer er aktiviteter, der også er omfattet af ikkeharmoniserede bestemmelser i national ret, såsom selskabs- og værdipapirlovgivning. Det er derfor vigtigt, at operatører af DLT-markedsinfrastrukturer overholder alle gældende regler og sætter deres brugere i stand til at gøre det.
(46)
Den kompetente myndighed, der behandler en ansøgning indgivet af en operatør af en DLT-markedsinfrastruktur, bør kunne afslå at give en specifik tilladelse, hvis der er grund til at tro, at DLT-markedsinfrastrukturen ikke vil være i stand til at overholde gældende bestemmelser i EU-retten eller bestemmelser i national ret, der falder uden for EU-rettens anvendelsesområde, hvis der er grund til at tro, at DLT-markedsinfrastrukturen vil udgøre en risiko for investorbeskyttelse, markedsintegritet eller finansiel stabilitet, eller hvis ansøgningen er et forsøg på at omgå eksisterende krav.
(47)
En specifik tilladelse meddelt af en kompetent myndighed til en operatør af en DLT-markedsinfrastruktur bør angive de fritagelser, der er meddelt den pågældende DLT-markedsinfrastruktur. Den bør gælde i hele Unionen, men kun så længe pilotordningen varer. ESMA bør på sit websted offentliggøre en liste over DLT-markedsinfrastrukturer og en liste over de fritagelser, som de hver især er meddelt.
(48)
Specifikke tilladelser og fritagelser bør gives midlertidigt for en periode på op til seks år fra datoen for meddelelsen af den specifikke tilladelse og kun så længe pilotordningen varer. Denne periode på seks år bør give operatører af DLT-markedsinfrastrukturer tilstrækkelig tid til at tilpasse deres forretningsmodeller til eventuelle ændringer af pilotordningen og operere under denne på en kommercielt levedygtig måde. Den vil også give ESMA og Kommissionen mulighed for at indsamle et brugbart datasæt om pilotordningens drift efter tildelingen af en kritisk masse af specifikke tilladelser og tilhørende fritagelser og rapportere herom. Endelig vil den også give operatører af DLT-markedsinfrastrukturer tid til at tage de nødvendige skridt til enten at indstille driften eller overgå til en ny reguleringsmæssig ramme i forlængelse af de rapporter, ESMA og Kommissionen skal fremlægge.
(49)
Uden at det berører forordning (EU) nr. 909/2014 og direktiv 2014/65/EU, bør de kompetente myndigheder have beføjelse til at trække en DLT-markedsinfrastrukturs specifikke tilladelse eller eventuelle fritagelser tilbage, hvor der konstateres en fejl i den underliggende teknologi eller i de tjenester og aktiviteter, der leveres af operatøren af DLT-markedsinfrastrukturen, hvis denne mangel vejer tungere end fordelene ved den pågældende tjeneste og de pågældende aktiviteter, eller hvor operatøren af DLT-markedsinfrastrukturen har misligholdt nogle af de forpligtelser, der er knyttet til de tilladelser eller fritagelser, der er meddelt af den kompetente myndighed, eller hvor operatøren af DLT-markedsinfrastrukturen har registreret finansielle instrumenter, der overskrider de i denne forordning fastsatte tærskler eller ikke opfylder andre betingelser, der gælder for DLT-baserede finansielle instrumenter i henhold til nærværende forordning. En operatør af en DLT-markedsinfrastruktur bør under udøvelsen af sine aktiviteter kunne anmode om yderligere fritagelser i tilgift til dem, der blev anmodet om i den første ansøgning. I sådanne tilfælde bør den kompetente myndighed anmodes om de yderligere fritagelser på samme måde, som der blev anmodet om fritagelser i den første ansøgning om tilladelse til DLT-markedsinfrastrukturen.
(50)
Da operatører af DLT-markedsinfrastrukturer i henhold til pilotordningen vil kunne få midlertidige fritagelser for visse bestemmelser i gældende EU-lovgivning, bør de samarbejde tæt med de kompetente myndigheder og med ESMA i den periode, hvor deres specifikke tilladelse er gyldig. Operatører af DLT-markedsinfrastrukturer bør underrette kompetente myndigheder om væsentlige ændringer af deres forretningsplaner eller af deres kritiske personale, om ethvert tegn på cyberangreb eller -trusler, svig eller alvorlige uregelmæssigheder, om enhver ændring i de oplysninger, der blev givet på tidspunktet for den første ansøgning om specifik tilladelse, om alle tekniske eller driftsmæssige problemer, navnlig sådanne, der er forbundet med anvendelsen af distributed ledger-teknologi, og om enhver risiko for investorbeskyttelse, markedsintegritet eller finansiel stabilitet, som ikke var forudset på det tidspunkt, hvor den specifikke tilladelse blev meddelt. Når den kompetente myndighed underrettes om sådanne væsentlige ændringer, bør den for at sikre investorbeskyttelse, markedsintegritet og finansiel stabilitet kunne anmode DLT-markedsinfrastrukturen om at ansøge om en ny specifik tilladelse eller fritagelse eller om at træffe de korrigerende foranstaltninger, som den kompetente myndighed finder passende. Operatørerne af DLT-markedsinfrastrukturer bør også give den kompetente myndighed alle relevante oplysninger, når de anmodes herom. Kompetente myndigheder bør fremsende de oplysninger, de har modtaget fra operatører af DLT-markedsinfrastrukturer, og oplysningerne om korrigerende foranstaltninger til ESMA.
(51)
Operatører af DLT-markedsinfrastrukturer bør regelmæssigt aflægge rapport til deres kompetente myndigheder. ESMA bør afholde drøftelser om disse rapporter for at gøre det muligt for alle kompetente myndigheder i hele Unionen at høste erfaringer med virkningerne af distributed ledger-teknologi og danne sig et billede af, om der kan være behov for at foretage ændringer i EU-lovgivningen om finansielle tjenesteydelser for at give mulighed for at anvende distributed ledger-teknologi i en større skala.
(52)
I pilotordningens løbetid er det vigtigt, at dens rammer og funktionsmåde med hyppige mellemrum underkastes overvågning og evaluering med henblik på at give operatørerne af DLT-markedsinfrastrukturer flest mulige oplysninger. ESMA bør offentliggøre årlige rapporter for at give markedsdeltagerne en bedre forståelse af markedernes funktionsmåde og udvikling og kaste lys over anvendelsen af pilotordningen. Disse årlige rapporter bør indeholde opdateringer om de vigtigste tendenser og risici. De årlige rapporter bør forelægges for Europa-Parlamentet, Rådet og Kommissionen.
(53)
Tre år efter denne forordnings anvendelsesdato bør ESMA forelægge Kommissionen en rapport med sin vurdering af pilotordningen. Kommissionen bør på grundlag af ESMA's rapport aflægge rapport til Europa-Parlamentet og Rådet. Denne rapport bør indeholde en vurdering af omkostninger og fordele ved at forlænge pilotordningen i en yderligere periode, udvide pilotordningen til at omfatte andre typer af finansielle instrumenter, på anden vis ændre pilotordningen, gøre pilotordningen permanent ved at foreslå passende ændringer af EU-lovgivningen om finansielle tjenesteydelser eller bringe pilotordningen til ophør. Det vil ikke være ønskeligt at have to parallelle ordninger for henholdsvis DLT-baserede og ikke-DLT-baserede markedsinfrastrukturer. Hvis pilotordningen bliver en succes, vil den kunne gøres permanent ved at ændre den relevante EU-lovgivning om finansielle tjenesteydelser for at etablere en enkelt, sammenhængende ramme.
(54)
Visse potentielle mangler er konstateret i eksisterende EU-lovgivning om finansielle tjenesteydelser for så vidt angår dens anvendelse på kryptoaktiver, der betragtes som finansielle instrumenter. Navnlig er de reguleringsmæssige tekniske standarder i henhold til forordning (EU) nr. 600/2014 vedrørende visse dataindberetningskrav og krav om før- og efterhandelsgennemsigtighed dårligt tilpassede til finansielle instrumenter udstedt på basis af distributed ledger-teknologi. De sekundære markeder for finansielle instrumenter udstedt på basis af distributed ledger-teknologi eller lignende teknologi er stadig i deres vorden, og deres egenskaber afviger derfor potentielt fra markeder for finansielle instrumenter, der anvender traditionel teknologi. De regler, der er fastsat i disse reguleringsmæssige tekniske standarder, bør gælde for alle finansielle instrumenter uafhængigt af den anvendte teknologi. ESMA bør derfor i overensstemmelse med de eksisterende mandater til udarbejdelse af reguleringsmæssige tekniske standarder i forordning (EU) nr. 600/2014 foretage en samlet vurdering af disse reguleringsmæssige tekniske standarder og foreslå eventuelle nødvendige ændringer for at sikre, at de heri fastsatte regler effektivt vil kunne anvendes på DLT-baserede finansielle instrumenter. ESMA bør ved denne vurdering tage hensyn til DLT-baserede finansielle instrumenters specifikke træk og til, hvorvidt disse kræver, at standarderne tilpasses, således at disse finansielle instrumenter kan udvikles uden at undergrave målene for reglerne fastlagt i de reguleringsmæssige tekniske standarder vedtaget i henhold til forordning (EU) nr. 600/2014.
(55)
Målene for denne forordning kan ikke i tilstrækkelig grad opfyldes af medlemsstaterne, men kan på grund af de reguleringsmæssige hindringer for, at udviklingen af DLT-markedsinfrastrukturer for kryptoaktiver, der betragtes som finansielle instrumenter, bliver underlagt EU-lovgivningen om finansielle tjenesteydelser, bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå disse mål.
(56)
Denne forordning berører ikke Europa-Parlamentets og Rådets direktiv (EU) 2019/1937 
(
13
)
. Samtidig bør de mekanismer til indberetning af overtrædelser af forordning (EU) nr. 600/2014 eller direktiv 2014/65/EU, der er fastsat i nævnte direktiv, anvendes for enheder, der er meddelt tilladelse i henhold til direktiv 2014/65/EU. For så vidt angår enheder, der er meddelt tilladelse i henhold til forordning (EU) nr. 909/2014, bør de mekanismer til indberetning af overtrædelser af nævnte forordning, der er fastsat i nævnte forordning, anvendes.
(57)
Driften af DLT-markedsinfrastrukturer vil kunne indebære behandling af personoplysninger. Hvor det med henblik på denne forordning er nødvendigt at behandle personoplysninger, bør denne behandling ske i overensstemmelse med relevant EU-ret om beskyttelse af personoplysninger. Denne forordning berører ikke Europa-Parlamentets og Rådets forordning (EU) 2016/679 
(
14
)
 og (EU) 2018/1725 
(
15
)
. Den Europæiske Tilsynsførende for Databeskyttelse er blevet hørt i overensstemmelse med artikel 42, stk. 1, i forordning (EU) 2018/1725 og afgav en udtalelse den 23. april 2021.
(58)
Forordning (EU) nr. 600/2014 fastsætter en overgangsperiode, i hvilken ikkediskriminerende adgang til en CCP eller en markedsplads i henhold til nævnte forordning ikke finder anvendelse på CCP'er eller markedspladser, der har anmodet deres kompetente myndigheder om at kunne benytte sig af overgangsordningerne for så vidt angår børshandlede derivater. Den periode, hvori en CCP eller en markedsplads af sin kompetente myndighed kunne fritages for reglerne om ikkediskriminerende adgang for så vidt angår børshandlede derivater, udløb den 3. juli 2020. Den øgede usikkerhed og volatilitet på markederne indvirkede negativt på de operationelle risici for CCP'er og markedspladser, og derfor blev anvendelsesdatoen for den nye ordning med åben adgang til CCP'er og markedspladser, der tilbyder handels- og clearingydelser i forbindelse med børshandlede derivater, ved artikel 95 i Europa-Parlamentets og Rådets forordning (EU) 2021/23 
(
16
)
 udsat med et år til den 3. juli 2021. Grundene til at udsætte anvendelsesdatoen for den nye ordning med åben adgang gør sig stadig gældende. Desuden vil ordningen med åben adgang kunne være i strid med de parallelle politiske mål om at fremme handel og innovation i Unionen, fordi den kan virke hæmmende for innovation inden for børshandlede derivater ved at give konkurrenter, der nyder godt af den åbne adgang, mulighed for at udnytte de etablerede operatørers infrastruktur og investeringer til at tilbyde konkurrerende produkter med lave startomkostninger. Opretholdelse af et system, hvor derivater cleares og handles i en vertikalt integreret enhed, er også i overensstemmelse med mangeårige internationale tendenser. Anvendelsesdatoen for den nye ordning med åben adgang bør derfor udsættes med yderligere to år til den 3. juli 2023.
(59)
På nuværende tidspunkt omfatter definitionen af finansielt instrument i direktiv 2014/65/EU ikke udtrykkeligt finansielle instrumenter, som udstedes ved anvendelse af en teknologikategori, der understøtter distribueret registrering af krypterede data, nemlig distributed ledger-teknologi. Med henblik på at sikre, at sådanne finansielle instrumenter kan handles på markedet inden for de eksisterende retlige rammer, bør definitionen af finansielle instrumenter i direktiv 2014/65/EU udvides til at omfatte disse.
(60)
Selv om denne forordning fastsætter den reguleringsmæssige ramme for DLT-markedsinfrastrukturer, herunder dem, der leverer afviklingsydelser, er den generelle reguleringsmæssige ramme for værdipapirafviklingssystemer, der drives af CSD'er, fastlagt i forordning (EU) nr. 909/2014, som bl.a. indeholder bestemmelser om afviklingsdisciplin. Ordningen for afviklingsdisciplin omfatter regler for indberetning af afviklingsfejl, opkrævning og fordeling af bøder og obligatoriske dækningskøb. I henhold til reguleringsmæssige tekniske standarder vedtaget i henhold til forordning (EU) nr. 909/2014 finder bestemmelserne om afviklingsdisciplin anvendelse fra den 1. februar 2022. Interessenterne har imidlertid fremlagt dokumentation for, at obligatoriske dækningskøb vil kunne øge likviditetspresset og omkostningerne ved værdipapirer, der risikerer at blive genstand for dækningskøb. En sådan indvirkning vil kunne forværres yderligere i tilfælde af markedsvolatilitet. På den baggrund vil anvendelsen af reglerne om obligatoriske dækningskøb som fastsat i forordning (EU) nr. 909/2014 kunne indvirke negativt på kapitalmarkedernes effektivitet og konkurrenceevne i Unionen. Denne virkning vil igen kunne føre til større kursspænd, nedsat markedseffektivitet og nedsat incitament til at udlåne værdipapirer på værdipapirudlåns- og repomarkederne og til at afvikle transaktioner med CSD'er, der er etableret i Unionen. Omkostningerne ved at anvende reglerne om obligatoriske dækningskøb forventes derfor at være større end de potentielle fordele. I betragtning af denne potentielle negative indvirkning bør forordning (EU) nr. 909/2014 ændres for at give mulighed for forskellige anvendelsesdatoer for hver enkelt foranstaltning vedrørende afviklingsdisciplin, således at anvendelsesdatoen for reglerne om obligatoriske dækningskøb kan udsættes yderligere. Denne udsættelse vil gøre det muligt for Kommissionen i forbindelse med det kommende lovgivningsforslag om revision af forordning (EU) nr. 909/2014 at vurdere, hvordan rammen for afviklingsdisciplin, og navnlig reglerne om obligatoriske dækningskøb, bør ændres for at tage hensyn til og adressere ovennævnte problemer. En sådan udsættelse vil desuden sikre, at markedsdeltagerne, herunder de DLT-markedsinfrastrukturer, der vil være omfattet af ordningen for afviklingsdisciplin, ikke pådrager sig gennemførelsesomkostninger to gange, i tilfælde af at nævnte regler ændres som følge af revisionen af forordning (EU) nr. 909/2014.
(61)
Driften af en DLT-markedsinfrastruktur bør ikke undergrave medlemsstaternes klimapolitikker. Det er derfor vigtigt at tilskynde til yderligere udvikling af og investeringer i lav- eller nulemissions-distributed ledger-teknologi —
VEDTAGET DENNE FORORDNING:
Artikel 1
Genstand og anvendelsesområde
Ved denne forordning fastsættes der krav vedrørende DLT-markedsinfrastrukturer og deres operatører med hensyn til:
a)
meddelelse og inddragelse af specifikke tilladelser til drift af DLT-markedsinfrastrukturer i overensstemmelse med denne forordning
b)
meddelelse, ændring og inddragelse af fritagelser i tilknytning til specifikke tilladelser
c)
fastsættelse, ændring og frafald af betingelser knyttet til fritagelser og med hensyn til fastsættelse, ændring og ophævelse af kompenserende eller korrigerende foranstaltninger
d)
drift af DLT-markedsinfrastrukturer
e)
tilsyn med DLT-markedsinfrastrukturer og
f)
samarbejde mellem operatører af DLT-markedsinfrastrukturer, kompetente myndigheder og den europæiske tilsynsmyndighed (Den Europæiske Værdipapir- og Markedstilsynsmyndighed), der blev oprettet ved forordning (EU) nr. 1095/2010 (ESMA).
Artikel 2
Definitioner
I denne forordning forstås ved:
1)
»distributed ledger-teknologi« eller »DLT«: en teknologi, der muliggør drift og brug af distributed ledgers
2)
»distributed ledger«: et informationsregister, der registrerer transaktioner, og som deles og synkroniseres mellem et sæt af DLT-netknudepunkter ved hjælp af en konsensusmekanisme
3)
»konsensusmekanisme«: regler og procedurer, hvorved der mellem DLT-netknudepunkter opnås enighed om, at en transaktion er valideret
4)
»DLT-netknudepunkt«: en anordning eller proces, der indgår i et netværk, og som indeholder en fuldstændig eller delvis kopi af registreringer af alle transaktioner i en distributed ledger
5)
»DLT-markedsinfrastruktur«: en DLT-baseret multilateral handelsfacilitet, et DLT-afviklingssystem eller et DLT-handels- og afviklingssystem
6)
»DLT-baseret multilateral handelsfacilitet« eller »DLT-MHF«: en multilateral handelsfacilitet, der kun optager DLT-baserede finansielle instrumenter til handel
7)
»DLT-afviklingssystem« eller »DLT-SS«: et afviklingssystem, der afvikler transaktioner i DLT-baserede finansielle instrumenter mod betaling eller mod levering, uanset om dette afviklingssystem er blevet betegnet og anmeldt i overensstemmelse med direktiv 98/26/EF, og som muliggør den første registrering af DLT-baserede finansielle instrumenter eller muliggør levering af opbevaringstjenester i forbindelse med DLT-baserede finansielle instrumenter
8)
»afvikling«: afvikling som defineret i artikel 2, stk. 1, nr. 7), i forordning (EU) nr. 909/2014
9)
»afviklingsfejl«: afviklingsfejl som defineret i artikel 2, stk. 1, nr. 15), i forordning (EU) nr. 909/2014
10)
»DLT-handels- og afviklingssystem« eller »DLT-TSS«: en DLT-MHF eller et DLT-SS, der kombinerer tjenester, der leveres af en DLT-MHF og et DLT-SS
11)
»DLT-baseret finansielt instrument«: et finansielt instrument, der udstedes, registreres, overføres og lagres ved hjælp af distributed ledger-teknologi
12)
»finansielt instrument«: et finansielt instrument som defineret i artikel 4, stk. 1, nr. 15), i direktiv 2014/65/EU
13)
»multilateral handelsfacilitet«: en multilateral handelsfacilitet som defineret i artikel 4, stk. 1, nr. 22), i direktiv 2014/65/EU
14)
»værdipapircentral« eller »CSD«: en værdipapircentral som defineret i artikel 2, stk. 1, nr. 1), i forordning (EU) nr. 909/2014
15)
»værdipapirafviklingssystem«: et værdipapirafviklingssystem som defineret i artikel 2, stk. 1, nr. 10), i forordning (EU) nr. 909/2014
16)
»forretningsdag«: forretningsdag som defineret i artikel 2, stk. 1, nr. 14), i forordning (EU) nr. 909/2014
17)
»levering mod betaling«: levering mod betaling som defineret i artikel 2, stk. 1, nr. 27), i forordning (EU) nr. 909/2014
18)
»kreditinstitut«: et kreditinstitut som defineret i artikel 4, stk. 1, nr. 1), i Europa-Parlamentets og Rådets forordning (EU) nr. 575/2013 
(
17
)
19)
»investeringsselskab«: et investeringsselskab som defineret i artikel 4, stk. 1, nr. 1), i direktiv 2014/65/EU
20)
»markedsoperatør«: en markedsoperatør som defineret i artikel 4, stk. 1, nr. 18), i direktiv 2014/65/EU
21)
»kompetent myndighed«: en eller flere kompetente myndigheder, som:
a)
er udpeget i henhold til artikel 67 i direktiv 2014/65/EU
b)
er udpeget i henhold til artikel 11 i forordning (EU) nr. 909/2014 eller
c)
på anden måde er udpeget af en medlemsstat for at føre tilsyn med anvendelsen af denne forordning.
Artikel 3
Begrænsninger på de finansielle instrumenter, der optages til handel eller registreres i en DLT-markedsinfrastruktur
1.   DLT-baserede finansielle instrumenter må kun optages til handel i en DLT-markedsinfrastruktur eller registreres i en DLT-markedsinfrastruktur, hvis de på tidspunktet for optagelsen til handel eller registreringen i en distributed ledger er:
a)
aktier, hvis udsteder har en markedsværdi eller en foreløbig markedsværdi på under 500 mio. EUR
b)
obligationer, andre former for securitiseret gæld, herunder depotbeviser for sådanne værdipapirer, eller pengemarkedsinstrumenter med en udstedelsesstørrelse på under 1 mia. EUR, bortset fra dem, der indeholder et derivat eller har en struktur, der gør det vanskeligt for kunden at forstå den involverede risiko, eller
c)
andele i institutter for kollektiv investering, der er omfattet af artikel 25, stk. 4, litra a), nr. iv), i direktiv 2014/65/EU, såfremt markedsværdien af de forvaltede aktiver er under 500 mio. EUR.
Erhvervsobligationer udstedt af udstedere, hvis markedsværdi ikke oversteg 200 mio. EUR på tidspunktet for udstedelsen, skal udelades af beregningen af den tærskel, der er omhandlet i første afsnit, litra b).
2.   Den aggregerede markedsværdi af alle de DLT-baserede finansielle instrumenter, der optages til handel eller registreres i en DLT-markedsinfrastruktur, må ikke overstige 6 mia. EUR på tidspunktet for optagelsen til handel eller den første registrering af et nyt DLT-baseret finansielt instrument.
Hvor optagelsen til handel eller den første registrering af et nyt DLT-baseret finansielt instrument vil resultere i, at den i første afsnit omhandlede aggregerede markedsværdi når 6 mia. EUR, må DLT-markedsinfrastrukturen ikke optage det pågældende DLT-baserede finansielle instrument til handel eller registrere det.
3.   Hvor den aggregerede markedsværdi af alle de DLT-baserede finansielle instrumenter, der er optaget til handel eller registreret i en DLT-markedsinfrastruktur, har nået 9 mia. EUR, skal operatøren af DLT-markedsinfrastrukturen aktivere den overgangsstrategi, der er omhandlet i artikel 7, stk. 7. Operatøren af DLT-markedsinfrastrukturen skal underrette den kompetente myndighed om aktiveringen af sin overgangsstrategi og om tidshorisonten for overgangen i den månedlige rapport, der er foreskrevet i stk. 5.
4.   Operatøren af en DLT-markedsinfrastruktur beregner den månedlige gennemsnitlige aggregerede markedsværdi af DLT-baserede finansielle instrumenter, der handles eller registreres i den pågældende DLT-markedsinfrastruktur. Dette månedlige gennemsnit beregnes som gennemsnittet af de daglige slutkurser for hvert DLT-baseret finansielt instrument ganget med antallet af DLT-baserede finansielle instrumenter, der er handlet eller registreret i den pågældende DLT-markedsinfrastruktur med samme internationale identifikationsnummer for værdipapirer (ISIN).
Operatøren af DLT-markedsinfrastrukturen benytter dette månedlige gennemsnit:
a)
til vurderingen af, om optagelsen til handel eller registreringen af et nyt DLT-baseret finansielt instrument i den følgende måned ville medføre, at den aggregerede markedsværdi af de DLT-baserede finansielle instrumenter når den i denne artikels stk. 2 omhandlede tærskel, og
b)
når den pågældende beslutter, hvorvidt den i artikel 7, stk. 7, omhandlede overgangsstrategi skal aktiveres.
5.   Operatøren af en DLT-markedsinfrastruktur tilsender sin kompetente myndighed månedlige rapporter, der viser, at alle de DLT-baserede finansielle instrumenter, der er optaget til handel eller registreret i DLT-markedsinfrastrukturen, ikke overstiger tærsklerne i stk. 2 og 3.
6.   En kompetent myndighed kan fastsætte lavere tærskler end de værdier, der er fastsat i stk. 1 og 2. Hvis en kompetent myndighed sænker den i stk. 2 omhandlede tærskel, anses den værdi, der er fastsat i stk. 3, for at være tilsvarende sænket.
Med henblik på dette stykkes første afsnit tager den kompetente myndighed hensyn til markedsstørrelsen og den gennemsnitlige kapitalisering af DLT-baserede finansielle instrumenter af en given type, der er optaget på handelsplatforme i de medlemsstater, hvor tjenesterne og aktiviteterne vil blive udført, samt til de risici, der vedrører udstederne, til den anvendte type distributed ledger-teknologi og til DLT-markedsinfrastrukturens tjenester og aktiviteter.
7.   Forordning (EU) nr. 596/2014 finder anvendelse på DLT-baserede finansielle instrumenter optaget til handel i en DLT-MHF eller et DLT-TSS.
Artikel 4
Krav og fritagelser vedrørende DLT-MHF'er
1.   En DLT-MHF er underlagt de krav, der finder anvendelse på en multilateral handelsfacilitet i henhold til forordning (EU) nr. 600/2014 og direktiv 2014/65/EU.
Første afsnit finder ikke anvendelse med hensyn til de krav, for hvilke det investeringsselskab eller den markedsoperatør, der driver DLT-MHF'en, er blevet fritaget i henhold til nærværende artikels stk. 2 og 3, forudsat at investeringsselskabet eller markedsoperatøren overholder:
a)
artikel 7
b)
nærværende artikels stk. 2, 3 og 4 og
c)
eventuelle kompenserende foranstaltninger, som den kompetente myndighed finder hensigtsmæssige med henblik på at nå målene med de bestemmelser, som der er blevet anmodet om fritagelse for, eller for at sikre investorbeskyttelse, markedsintegritet eller finansiel stabilitet.
2.   Ud over de personer, der er anført i artikel 53, stk. 3, i direktiv 2014/65/EU, kan den kompetente myndighed, hvis en operatør af en DLT-MHF anmoder herom, tillade, at den pågældende operatør giver fysiske og juridiske personer adgang til at handle for egen regning som medlemmer eller deltagere, forudsat at sådanne personer opfylder følgende krav:
a)
de har et tilstrækkelig godt omdømme
b)
de har et tilstrækkeligt niveau af handelsevne, kompetence og erfaring, herunder kendskab til den måde distributed ledger-teknologi fungerer på
c)
de er ikke prisstillere i DLT-MHF'en
d)
de anvender ikke en algoritmisk højfrekvenshandelsteknik i DLT-MHF'en
e)
de giver ikke andre personer direkte elektronisk adgang til DLT-MHF'en
f)
de handler ikke for egen regning, når de udfører kundeordrer i DLT-markedsinfrastrukturen, og
g)
de har givet informeret samtykke til handel på DLT-MHF'en som medlemmer eller deltagere og er af DLT-MHF'en blevet informeret om de potentielle risici, der er forbundet med at anvende dens systemer til handel med DLT-baserede finansielle instrumenter.
Hvor den kompetente myndighed meddeler den i dette stykkes første afsnit omhandlede fritagelse, kan den kræve yderligere foranstaltninger for at beskytte fysiske personer, der er optaget i DLT-MHF'en som medlemmer eller deltagere. Sådanne foranstaltninger skal stå i rimeligt forhold til disse medlemmers eller deltageres risikoprofil.
3.   På anmodning af en operatør af en DLT-MHF kan den kompetente myndighed fritage den pågældende operatør eller dennes medlemmer eller deltagere fra artikel 26 i forordning (EU) nr. 600/2014.
Hvor den kompetente myndighed meddeler en fritagelse som omhandlet i første afsnit, skal DLT-MHF'en føre register over alle de transaktioner, der udføres via dens systemer. Disse registreringer skal indeholde alle de relevante oplysninger, der er anført i artikel 26, stk. 3, i forordning (EU) nr. 600/2014, under hensyntagen til det system, der anvendes af DLT-MHF'en og det medlem eller den deltager, der udfører transaktionen. DLT-MHF'en skal også sikre, at de kompetente myndigheder, der har ret til at modtage dataene direkte fra den multilaterale handelsfacilitet i overensstemmelse med nævnte forordnings artikel 26, har direkte og øjeblikkelig adgang til de nævnte oplysninger. For at kunne tilgå disse registreringer har en sådan kompetent myndighed adgang til DLT-MHF'en som deltager med observatørstatus.
Den kompetente myndighed stiller alle oplysninger, den har tilgået i overensstemmelse med denne artikel, til rådighed for ESMA uden unødigt ophold.
4.   Hvor operatøren af en DLT-MHF anmoder om en fritagelse i henhold til stk. 2 eller 3, skal den påvise, at den fritagelse, der anmodes om:
a)
står i rimeligt forhold til og er begrundet i anvendelsen af distributed ledger-teknologi og
b)
er begrænset til DLT-MHF'en og ikke omfatter nogen anden multilateral handelsfacilitet drevet af den pågældende operatør.
5.   Denne artikels stk. 2, 3 og 4 finder tilsvarende anvendelse på en CSD, der driver et DLT-TSS i overensstemmelse med artikel 6, stk. 2.
6.   ESMA udarbejder retningslinjer for de kompenserende foranstaltninger, der er omhandlet i stk. 1, andet afsnit, litra c).
Artikel 5
Krav og fritagelser vedrørende DLT-SS'er
1.   En CSD, der driver et DLT-SS, er underlagt de krav, der finder anvendelse på en CSD, der driver et værdipapirafviklingssystem i henhold til forordning (EU) nr. 909/2014.
Første afsnit finder ikke anvendelse med hensyn til de krav, for hvilke den CSD, der driver DLT-SS'et er blevet fritaget i henhold til denne artikels stk. 2-9, forudsat at denne CSD overholder:
a)
artikel 7
b)
denne artikels stk. 2-10, og
c)
eventuelle kompenserende foranstaltninger, som den kompetente myndighed finder hensigtsmæssige med henblik på at nå målene med de bestemmelser, for hvilke der er blevet anmodet om fritagelse, eller for at sikre investorbeskyttelse, markedsintegritet eller finansiel stabilitet.
2.   Efter anmodning fra en CSD, der driver et DLT-SS, kan den kompetente myndighed fritage den pågældende CSD fra artikel 2, stk. 1, nr. 4), 9) eller 28), eller artikel 3, 37 eller 38 i forordning (EU) nr. 909/2014, forudsat at den pågældende CSD:
a)
påviser, at anvendelsen af en »værdipapirkonto« som defineret i nævnte forordnings artikel 2, stk. 1, nr. 28), eller anvendelsen af den elektroniske form som fastsat i nævnte forordnings artikel 3 er uforenelig med anvendelsen af den pågældende distributed ledger-teknologi
b)
foreslår kompenserende foranstaltninger for at opfylde målene med de bestemmelser, for hvilke der er anmodet om en fritagelse, og som minimum sikrer, at:
i)
de DLT-baserede finansielle instrumenter registreres i den pågældende distributed ledger
ii)
antallet af DLT-baserede finansielle instrumenter i en udstedelse eller en del af en udstedelse registreret til handel af CSD'en, der driver DLT-SS'et, er lig med det samlede antal DLT-baserede finansielle instrumenter, der udgør en sådan udstedelse eller del af en udstedelse, og som er registreret i den pågældende distributed ledger på ethvert givet tidspunkt
iii)
den har registreringer, som sætter CSD'en, der driver DLT-SS'et, i stand til på ethvert givet tidspunkt straks at adskille et medlems, en deltagers, en udsteders eller en kundes DLT-baserede finansielle instrumenter fra et andet medlems, en anden deltagers, en anden udsteders eller en anden kundes DLT-baserede finansielle instrumenter, og
iv)
den ikke tillader overtræk på værdipapirer, debetsaldi eller uretmæssig oprettelse eller sletning af værdipapirer.
3.   Efter anmodning fra en CSD, der driver et DLT-SS, kan den kompetente myndighed fritage den pågældende CSD fra artikel 6 eller 7 i forordning (EU) nr. 909/2014, forudsat at den pågældende CSD som minimum og ved hjælp af solide procedurer og ordninger sikrer, at DLT-SS'et:
a)
giver mulighed for klar, nøjagtig og rettidig bekræftelse af detaljerne vedrørende transaktioner i DLT-baserede finansielle instrumenter, herunder betalinger, der er foretaget for disse DLT-baserede finansielle instrumenter, samt frigivelse af eventuel sikkerhedsstillelse med hensyn til disse instrumenter eller krav om sikkerhedsstillelse med hensyn til disse DLT-baserede finansielle instrumenter, og
b)
enten forebygger afviklingsfejl, eller, hvis det ikke er muligt, afhjælper dem.
4.   Efter anmodning fra en CSD, der driver et DLT-SS, kan den kompetente myndighed fritage den pågældende CSD fra artikel 19, i forordning (EU) nr. 909/2014 udelukkende for så vidt angår outsourcing af en kerneydelse til en tredjepart, forudsat at anvendelsen af nævnte artikel er uforenelig med den påtænkte anvendelse af distributed ledger-teknologi i det DLT-SS, der drives af den pågældende CSD.
5.   Efter anmodning fra en CSD, der driver et DLT-SS, kan den kompetente myndighed tillade den pågældende CSD at give fysiske eller juridiske personer ud over dem, der er anført i artikel 2, litra f), i direktiv 98/26/EF, adgang som deltagere i DLT-SS'et, forudsat at sådanne personer:
a)
har et tilstrækkelig godt omdømme
b)
har et tilstrækkeligt niveau af evne, kompetence, erfaring og viden med hensyn til afvikling, den måde, distributed ledger-teknologi fungerer på, og risikovurdering, og
c)
har givet informeret samtykke til at indgå i pilotordningen fastsat i denne forordning og er blevet tilstrækkeligt informeret om ordningens eksperimentelle karakter og de potentielle risici, der er forbundet med den.
6.   Efter anmodning fra en CSD, der driver et DLT-SS, kan den kompetente myndighed fritage den pågældende CSD fra artikel 33, 34 eller 35 i forordning (EU) nr. 909/2014, forudsat at den pågældende CSD foreslår kompenserende foranstaltninger for at opfylde de mål, der forfølges med nævnte artikler, og som minimum sikrer, at:
a)
DLT-SS'et offentliggør deltagelseskriterier, som giver fair og åben adgang for alle personer, som har til hensigt at blive deltagere, og at disse kriterier er gennemsigtige, objektive og ikkediskriminerende, og
b)
DLT-SS'et offentliggør priser og gebyrer forbundet med de afviklingstjenester, det tilbyder.
7.   Efter anmodning fra en CSD, der driver et DLT-SS, kan den kompetente myndighed fritage den pågældende CSD fra artikel 39 i forordning (EU) nr. 909/2014, forudsat at den pågældende CSD foreslår kompenserende foranstaltninger for at opfylde de mål, der forfølges med nævnte artikel, og som minimum og ved hjælp af solide procedurer og ordninger sikrer, at:
a)
DLT-SS'et afvikler transaktioner i DLT-baserede finansielle instrumenter i næsten realtid eller intradag og under alle omstændigheder senest på den anden forretningsdag efter handelens afslutning
b)
DLT-SS'et offentliggør reglerne for afviklingssystemet, og
c)
DLT-SS'et modvirker eventuelle risici som følge af den manglende betegnelse af DLT-SS'et som et system med henblik på direktiv 98/26/EF, navnlig for så vidt angår insolvensbehandling.
Med henblik på driften af et DLT-SS må definitionen i forordning (EU) nr. 909/2014 af en CSD som en juridisk person, der driver et værdipapirafviklingssystem, ikke føre til en forpligtelse for medlemsstaterne til at betegne og anmelde et DLT-SS som et værdipapirafviklingssystem i henhold til direktiv 98/26/EF. Medlemsstaterne er dog ikke forhindret i at betegne og anmelde et DLT-SS som et værdipapirafviklingssystem i henhold til direktiv 98/26/EF, hvor DLT-SS'et opfylder kravene i nævnte direktiv.
Hvor et DLT-SS ikke betegnes og anmeldes som et værdipapirafviklingssystem i henhold til direktiv 98/26/EF, skal den CSD, der driver dette DLT-SS, foreslå kompenserende foranstaltninger for at mindske risiciene forbundet med insolvens.
8.   Efter anmodning fra en CSD, der driver et DLT-SS, kan den kompetente myndighed fritage den pågældende CSD fra artikel 40 i forordning (EU) nr. 909/2014, forudsat at den pågældende CSD afvikler på grundlag af princippet om levering mod betaling.
Afviklingen af betalinger skal ske ved hjælp af centralbankpenge, herunder i tokeniseret form, hvor det er praktisk muligt, eller, hvor det ikke er praktisk muligt, ved hjælp af CSD'ens egne konti i overensstemmelse med afsnit IV i forordning (EU) nr. 909/2014 eller ved hjælp af kommercielle bankpenge, herunder i tokeniseret form, i overensstemmelse med nævnte afsnit eller ved hjælp af »e-pengetokens«.
Uanset dette stykkes andet afsnit finder afsnit IV i forordning (EU) nr. 909/2014 ikke anvendelse på et kreditinstitut, når det afvikler betalinger ved hjælp af kommercielle bankpenge til en DLT-markedsinfrastruktur, der registrerer DLT-baserede finansielle instrumenter, hvis aggregerede markedsværdi på tidspunktet for den første registrering af et nyt DLT-baseret finansielt instrument ikke overstiger 6 mia. EUR som beregnet i overensstemmelse med nærværende forordnings artikel 3, stk. 4.
Hvor afviklingen sker ved hjælp af kommercielle bankpenge, der leveres af et kreditinstitut, som afsnit IV i forordning (EU) nr. 909/2014 ikke finder anvendelse på i medfør af dette stykkes tredje afsnit, eller hvor afviklingen af betalinger sker ved hjælp af »e-pengetokens«, skal CSD'en, der driver DLT-SS'et, identificere, måle, overvåge, forvalte og minimere eventuelle risici, der følger af anvendelsen af sådanne midler.
Tjenesteydelser i forbindelse med »e-pengetokens«, der svarer til de tjenesteydelser, der er opført i afsnit C, litra b) og c), i bilaget til forordning (EU) nr. 909/2014, leveres af den CSD, der driver DLT-SS'et, i overensstemmelse med afsnit IV i forordning (EU) nr. 909/2014 eller af et kreditinstitut.
9.   Efter anmodning fra en CSD, der driver et DLT-SS, kan den kompetente myndighed fritage den pågældende CSD fra artikel 50, 51 eller 53 i forordning (EU) nr. 909/2014, forudsat at den pågældende CSD påviser, at anvendelsen af distributed ledger-teknologi er uforenelig med andre CSD'ers eller andre markedsinfrastrukturers traditionelle systemer, eller at indrømmelse af adgang til en anden CSD eller adgang til en anden markedsinfrastruktur, der anvender traditionelle systemer, vil medføre uforholdsmæssige omkostninger på grund af omfanget af DTL-SS'ets aktiviteter.
Hvor en CSD, der driver et DLT-SS, er blevet meddelt en fritagelse i overensstemmelse med dette stykkes første afsnit, skal den give andre operatører af DLT-SS'er eller andre operatører af DLT-TSS'er adgang til sit DLT-SS. Den CSD, der driver et DLT-SS, underretter den kompetente myndighed om sin hensigt om at give en sådan adgang. Den kompetente myndighed kan forbyde en sådan adgang, i det omfang sådan adgang ville være skadelig for stabiliteten af Unionens eller den berørte medlemsstats finansielle system.
10.   Hvor en CSD, der driver et DLT-SS, anmoder om en fritagelse i henhold til stk. 2-9, skal den påvise, at den fritagelse, der anmodes om:
a)
står i rimeligt forhold til og er begrundet i anvendelsen af distributed ledger-teknologi og
b)
er begrænset til DLT-SS'et og ikke omfatter et værdipapirafviklingssystem, som drives af den sammes CSD.
11.   Denne artikels stykke 2-10 finder tilsvarende anvendelse på investeringsselskaber eller markedsoperatører, der driver et DLT-TSS i overensstemmelse med artikel 6, stk. 1.
12.   ESMA udarbejder retningslinjer om de kompenserende foranstaltninger, der er omhandlet i denne artikels stk. 1, andet afsnit, litra c).
Artikel 6
Krav og fritagelser vedrørende DLT-TSS'er
1.   Et investeringsselskab eller en markedsoperatør, der driver et DLT-TSS, er omfattet af:
a)
de krav, der finder anvendelse på en multilateral handelsfacilitet i henhold til forordning (EU) nr. 600/2014 og direktiv 2014/65/EU, og
b)
de krav, der finder tilsvarende anvendelse på en CSD i henhold til forordning (EU) nr. 909/2014, med undtagelse af nævnte forordnings artikel 9, 16, 17, 18, 20, 26, 27, 28, 31, 42, 43, 44, 46 og 47.
Første afsnit finder ikke anvendelse med hensyn til de krav, for hvilke investeringsselskabet eller markedsoperatøren, der driver DLT-TSS'et er blevet fritaget i henhold til artikel 4, stk. 2 og 3, og artikel 5, stk. 2-9, forudsat at investeringsselskabet eller markedsoperatøren overholder:
a)
artikel 7
b)
artikel 4, stk. 2, 3 og 4, og artikel 5, stk. 2-10, og
c)
eventuelle kompenserende foranstaltninger, som den kompetente myndighed, finder hensigtsmæssige med henblik på at nå målene med de bestemmelser, for hvilke der er blevet anmodet om en fritagelse, eller med henblik på at sikre investorbeskyttelse, markedsintegritet eller finansiel stabilitet.
2.   En CSD, der driver et DLT-TSS, er omfattet af:
a)
de krav, der finder anvendelse på CSD'er i henhold til forordning (EU) nr. 909/2014, og
b)
de krav, der finder tilsvarende anvendelse på multilaterale handelsfaciliteter i henhold til forordning (EU) nr. 600/2014 og direktiv 2014/65/EU, med undtagelse af nævnte direktivs artikel 5-13.
Første afsnit finder ikke anvendelse med hensyn til de krav, for hvilke CSD'en, der driver DLT-TSS'et er blevet fritaget i henhold til artikel 4, stk. 2 og 3, og artikel 5, stk. 2-9, forudsat at den pågældende CSD overholder:
a)
artikel 7
b)
artikel 4, stk. 2, 3 og 4, og artikel 5, stk. 2-10, og
c)
eventuelle kompenserende foranstaltninger, som den kompetente myndighed, finder hensigtsmæssige med henblik på at nå målene med de bestemmelser, for hvilke der er blevet anmodet om en fritagelse, eller for at sikre investorbeskyttelse, markedsintegritet eller finansiel stabilitet.
Artikel 7
Yderligere krav til DLT-markedsinfrastrukturer
1.   Operatører af DLT-markedsinfrastrukturer udarbejder en klar og detaljeret forretningsplan, der beskriver, hvordan de har til hensigt at udføre deres tjenesteydelser og aktiviteter, herunder en beskrivelse af deres kritiske personale, de tekniske aspekter og anvendelse af distributed ledger-teknologi og de oplysninger, der kræves i henhold til stk. 3.
Operatører af DLT-markedsinfrastrukturer offentliggør også ajourført, klar og detaljeret skriftlig dokumentation, som fastsætter de regler, i henhold til hvilke DLT-markedsinfrastrukturerne og deres operatører skal operere, herunder de retlige vilkår, der definerer de rettigheder, forpligtelser, ansvarsområder og ansvar, der påhviler operatører af DLT-markedsinfrastrukturer samt de medlemmer, deltagere, udstedere og kunder, der anvender deres DLT-markedsinfrastruktur. Sådanne retlige vilkår skal specificere det lovvalg, der finder anvendelse, eventuel førretlige tvistbilæggelsesmekanismer, eventuelle foranstaltninger til beskyttelse mod insolvens i henhold til direktiv 98/26/EF og de jurisdiktioner, hvor der kan anlægges sag. Operatører af DLT-markedsinfrastrukturer kan stille deres skriftlige dokumentation til rådighed elektronisk.
2.   Operatører af DLT-markedsinfrastrukturer fastsætter eller dokumenterer, alt efter hvad der er relevant, regler for funktionen af den distributed ledger-teknologi, de anvender, herunder regler for adgang til denne distributed ledger, for valideringsnodernes deltagelse, for håndtering af potentielle interessekonflikter og for risikostyring, herunder eventuelle modvirkningsforanstaltninger for at sikre investorbeskyttelse, markedsintegritet og finansiel stabilitet.
3.   Operatører af DLT-markedsinfrastrukturer giver på deres websted deres medlemmer, deltagere, udstedere og kunder klare og utvetydige oplysninger om, hvordan operatørerne udfører deres funktioner, tjenesteydelser og aktiviteter, og hvordan deres varetagelse af disse funktioner, tjenesteydelser og aktiviteter afviger fra dem, der varetages af en multilateral handelsfacilitet eller et værdipapirafviklingssystem, der ikke er baseret på distributed ledger-teknologi. Disse oplysninger skal omfatte den anvendte type af distributed ledger-teknologi.
4.   Operatører af DLT-markedsinfrastrukturer sikrer, at de overordnede IT- og cyberordninger i forbindelse med anvendelsen af deres distributed ledger-teknologi står i et rimeligt forhold til arten, omfanget og kompleksiteten af deres forretninger. Disse ordninger skal sikre kontinuiteten og den fortsatte gennemsigtighed, tilgængelighed, pålidelighed og sikkerhed af deres tjenesteydelser og aktiviteter, herunder pålideligheden af de intelligente kontrakter, der anvendes i DLT-markedsinfrastrukturen. Disse ordninger skal også sikre integriteten, sikkerheden og fortroligheden af alle data, der lagres af disse operatører, og sikre tilgængeligheden af disse data og adgangen hertil.
Operatørerne af DLT-markedsinfrastrukturer skal have specifikke operationelle risikostyringsprocedurer på plads for de risici, der er forbundet med brugen af en distributed ledger-teknologi og kryptoaktiver, og for, hvordan disse risici håndteres, hvis de materialiserer sig.
For at vurdere pålideligheden af en DLT-markedsinfrastrukturs overordnede IT- og cyberordninger kan den kompetente myndighed kræve en revision af disse ordninger. Hvis den kompetente myndighed kræver en revision, skal den udpege en uafhængig revisor til at udføre revisionen. DLT-markedsinfrastrukturen bærer omkostningerne ved revisionen.
5.   Hvor en operatør af en DLT-markedsinfrastruktur sikrer opbevaringen af medlemmers, deltageres, udstederes eller kunders midler, sikkerhedsstillelse eller DLT-baserede finansielle instrumenter samt sikrer midlerne til at få adgang til sådanne aktiver, herunder i form af kryptografiske nøgler, skal den pågældende operatører have passende ordninger på plads til at forhindre anvendelsen af disse aktiver på operatørens egen konto, medmindre de berørte deltagere, medlemmer, udstedere eller kunder forinden har givet deres udtrykkelige samtykke hertil med skriftlig bekræftelse, som kan ske elektronisk.
Operatører af DLT-markedsinfrastruktur opretholder sikre, nøjagtige, pålidelige og tilgængelige registreringer over midler, sikkerhedsstillelse og DLT-baserede finansielle instrumenter, der opbevares af deres DLT-markedsinfrastruktur for deres medlemmer, deltagere, udstedere eller kunder, samt over metoderne til at få adgang til disse midler, sikkerhedsstillelse og DLT-baserede finansielle instrumenter.
Operatører af DLT-markedsinfrastruktur adskiller midler, sikkerhedsstillelse og DLT-baserede finansielle instrumenter, der tilhører de medlemmer, deltagere, udstedere eller kunder, der anvender DLT-markedsinfrastrukturen, og midlerne til at få adgang til sådanne aktiver fra operatørens egne aktiver samt fra andre medlemmers, deltageres, udstederes og kunders aktiver.
De overordnede IT- og cyberordninger, der er omhandlet i stk. 4, skal sikre, at disse midler, sikkerhedsstillelse og DLT-baserede finansielle instrumenter, der opbevares af en DLT-markedsinfrastruktur for dens medlemmer, deltagere, udstedere eller kunder, samt metoderne til at få adgang til dem beskyttes mod risici for uautoriseret adgang, hacking, forringelse, tab, cyberangreb, tyveri, svig, forsømmelighed og andre alvorlige operationelle funktionsforstyrrelser.
6.   I tilfælde af et tab af midler, et tab af sikkerhedsstillelse eller et tab af et DLT-baseret finansielt instrument hæfter operatøren af den DLT-markedsinfrastruktur, der har tabt midlerne, sikkerhedsstillelsen eller det DLT-baserede finansielle instrument, for dette tab op til markedsværdien af det tabte aktiv. Operatøren af DLT-markedsinfrastrukturen hæfter ikke for tabet, hvor denne godtgør, at tabet opstod som følge af en ekstern begivenhed, der ligger uden for den pågældendes rimelige kontrol, og hvis konsekvenser var uundgåelige, selv om der var truffet alle rimelige forholdsregler.
Operatører af DLT-markedsinfrastruktur skal etablere gennemsigtige og passende ordninger for at sikre investorbeskyttelse og etablere mekanismer for behandling af kundeklager samt procedurer for kompensation eller erstatning i tilfælde af investorers tab som følge af enhver af de omstændigheder, der er omhandlet i dette stykkes første afsnit, eller som følge af virksomhedens ophør grundet en af de omstændigheder, der er omhandlet i artikel 8, stk. 13, artikel 9, stk. 11, og artikel 10, stk. 10.
En kompetent myndighed kan fra sag til sag beslutte at kræve yderligere tilsynsmæssige sikkerhedsforanstaltninger fra operatøren af en DLT-markedsinfrastruktur i form af egenkapital eller en forsikringspolice, hvis den kompetente myndighed finder, at det potentielle erstatningsansvar i forbindelse med skader, som kunder hos operatøren af DLT-markedsinfrastrukturen har lidt grundet en af de omstændigheder, der er omhandlet i dette stykkes første afsnit, ikke er tilstrækkeligt dækket af de tilsynsmæssige krav fastsat i forordning (EU) nr. 909/2014, Europa-Parlamentets og Rådets forordning (EU) 2019/2033 
(
18
)
, direktiv 2014/65/EU eller Europa-Parlamentets og Rådets direktiv (EU) 2019/2034 
(
19
)
 med henblik på at sikre investorbeskyttelse.
7.   En operatør af en DLT-markedsinfrastruktur fastlægger og offentliggør en klar og detaljeret strategi for at reducere aktiviteten i en specifik DLT-markedsinfrastruktur eller for at sikre overgangen fra eller indstillingen af driften af en specifik DLT-markedsinfrastruktur (»overgangsstrategi«), herunder overgangen fra eller tilbageførslen af dens operationer baseret på distributed ledger-teknologi til traditionelle markedsinfrastrukturer, i tilfælde af:
a)
at den tærskel, der er omhandlet i artikel 3, stk. 3, er blevet overskredet
b)
at en specifik tilladelse eller fritagelse, der er meddelt i henhold til denne forordning, inddrages eller på anden måde skal ophæves eller på anden måde ophøre, herunder hvor den specifikke tilladelse eller fritagelse bringes til ophør som følge af de begivenheder, der fremgår af artikel 14, stk. 2, eller
c)
frivilligt eller ufrivilligt ophør af DLT-markedsinfrastrukturens virksomhed.
Overgangsstrategien skal være klar til at blive taget i brug rettidigt.
I overgangsstrategien fastsættes det, hvordan medlemmer, deltagere, udstedere og kunder skal behandles i tilfælde af inddragelse eller ophævelse af en specifik tilladelse eller ophør af virksomheden som omhandlet i dette stykkes første afsnit. I overgangsstrategien fastsættes det, hvordan kunder, navnlig detailinvestorer, skal beskyttes mod eventuelle uforholdsmæssigt store konsekvenser af inddragelsen eller ophævelsen af en specifik tilladelse eller ophøret af virksomheden. Overgangsstrategien ajourføres løbende med forbehold af forudgående godkendelse fra den kompetente myndighed.
I overgangsstrategien fastsættes det, hvad der skal ske, i det tilfælde at tærsklen omhandlet i artikel 3, stk. 3, overskrides.
8.   Investeringsselskaber eller markedsoperatører, der kun har tilladelse til at drive en DLT-MHF i henhold til denne forordnings artikel 8, stk. 2, og som i deres overgangsstrategier ikke anfører, at de har til hensigt at opnå en tilladelse til at drive en multilateral handelsfacilitet i henhold til direktiv 2014/65/EU, samt CSD'er, der driver et DLT-TSS, skal gøre deres bedste for at indgå ordninger med investeringsselskaber eller markedsoperatører, der driver en multilateral handelsfacilitet i henhold til direktiv 2014/65/EU, for at overtage deres drift og skal redegøre for disse ordninger i deres overgangsstrategier.
9.   CSD'er, der driver et DLT-SS, og som kun har tilladelse til at drive et DLT-SS i henhold til denne forordnings artikel 9, stk. 2, og som i deres overgangsstrategier ikke anfører, at de har til hensigt at opnå en tilladelse til at drive et værdipapirafviklingssystem i henhold til forordning (EU) nr. 909/2014, samt investeringsselskaber eller markedsoperatører, der driver et DLT-TSS, skal gøre deres bedste for at indgå ordninger med CSD'er, der driver et værdipapirafviklingssystem, for at overtage deres drift og skal redegøre for disse ordninger i deres overgangsstrategier.
CSD'er, der driver et værdipapirafviklingssystem, og som modtager en anmodning om at indgå de ordninger, der er omhandlet i dette stykkes første afsnit, skal svare inden for tre måneder efter modtagelsen af anmodningen. CSD'en, der driver et værdipapirafviklingssystem, skal indgå ordninger på en ikkediskriminerende måde og kan opkræve et rimeligt kommercielt gebyr, der er baseret på de faktiske omkostninger. CSD'en kan kun afslå en sådan anmodning, hvor den finder, at ordningerne vil påvirke de finansielle markeders gnidningsløse og ordentlige funktion eller udgøre en systemisk risiko. Den kan ikke afslå en anmodning med den begrundelse, at den mister markedsandele. Hvis den afslår en anmodning, skal den skriftligt begrunde dette over for den operatør af DLT-markedsinfrastrukturen, som indgav anmodningen.
10.   De i stk. 8 og 9 omhandlede ordninger skal være på plads senest fem år efter den dato, hvor den specifikke tilladelse blev meddelt, eller skal være på plads på et tidligere tidspunkt, hvis den kompetente myndighed kræver det for at modvirke en eventuel risiko for den specifikke tilladelses forfald før tid.
Artikel 8
Specifik tilladelse til at drive en DLT-MHF
1.   En juridisk person, der er blevet meddelt tilladelse til at drive virksomhed som et investeringsselskab eller til at drive et reguleret marked i henhold til direktiv 2014/65/EU, kan ansøge om en specifik tilladelse til at drive en DLT-MHF i henhold til denne forordning.
2.   Hvor en juridisk person ansøger om tilladelse til at drive virksomhed som et investeringsselskab eller til at drive et reguleret marked i henhold til direktiv 2014/65/EU og samtidig ansøger om en specifik tilladelse i henhold til denne artikel udelukkende med det formål at drive en DLT-MHF, skal den kompetente myndighed ikke vurdere, om ansøgeren overholder de krav i direktiv 2014/65/EU, som ansøgeren har anmodet om fritagelse for i overensstemmelse med denne forordnings artikel 4.
3.   Hvor en juridisk person som omhandlet i denne artikels stk. 2 samtidig ansøger om tilladelse til at drive virksomhed som et investeringsselskab eller til at drive et reguleret marked og om en specifik tilladelse, fremsender den i sin ansøgning de oplysninger, der kræves i henhold til artikel 7 i direktiv 2014/65/EU, bortset fra oplysninger, der ville være nødvendige til godtgørelse af, at de krav, som ansøgeren har anmodet om fritagelse for i overensstemmelse med denne forordnings artikel 4, er opfyldt.
4.   En ansøgning om specifik tilladelse til at drive en DLT-MHF i henhold til denne forordning skal indeholde følgende oplysninger:
a)
ansøgerens forretningsplan, DLT-MHF'ens regler og eventuelle retlige vilkår som omhandlet i artikel 7, stk. 1, samt oplysninger om, hvordan DLT-MHF'en fungerer, og om dens tjenesteydelser og aktiviteter som omhandlet i artikel 7, stk. 3
b)
en beskrivelse af den måde, som den anvendte distributed ledger-teknologi fungerer på, som omhandlet i artikel 7, stk. 2
c)
en beskrivelse af ansøgerens overordnede IT- og cyberordninger som omhandlet i artikel 7, stk. 4
d)
dokumentation for, at ansøgeren har truffet tilstrækkelige sikkerhedsforanstaltninger til at kunne opfylde sine forpligtelser og yde kompensation til sine kunder, som omhandlet i artikel 7, stk. 6, tredje afsnit
e)
hvor det er relevant, en beskrivelse af opbevaringsordningerne for kunders DLT-baserede finansielle instrumenter som omhandlet i artikel 7, stk. 5
f)
en beskrivelse af ordningerne til at sikre investorbeskyttelse og en beskrivelse af mekanismerne for behandling af kundeklager og erstatning som omhandlet i artikel 7, stk. 6, andet afsnit
g)
ansøgerens overgangsstrategi, og
h)
de fritagelser, ansøgeren anmoder om i henhold til artikel 4, begrundelsen for hver anmodning om fritagelse og eventuelle foreslåede kompenserende foranstaltninger samt de påtænkte metoder til at opfylde de betingelser, der er knyttet til disse fritagelser.
5.   Senest den 23. marts 2023 udarbejder ESMA retningslinjer for fastlæggelse af standardformularer, -formater og -modeller med henblik på stk. 4.
6.   Senest 30 arbejdsdage efter datoen for modtagelse af en ansøgning om en specifik tilladelse til at drive en DLT-MHF vurderer den kompetente myndighed, om ansøgningen er fuldstændig. Er ansøgningen ikke fuldstændig, fastsætter den kompetente myndighed en tidsfrist, inden for hvilken ansøgeren skal fremsende de manglende eller eventuelle yderligere oplysninger. Den kompetente myndighed underretter ansøgeren, når den kompetente myndighed anser ansøgningen for at være fuldstændig.
Så snart den kompetente myndighed vurderer, at ansøgningen er fuldstændig, sender den en kopi af den pågældende ansøgning til ESMA.
7.   Hvor det er nødvendigt for at fremme sammenhængen og proportionaliteten med hensyn til fritagelser, eller hvor det er nødvendigt for at sikre investorbeskyttelse, markedsintegritet og finansiel stabilitet, afgiver ESMA inden for 30 kalenderdage efter modtagelsen af kopien af den pågældende ansøgning en ikkebindende udtalelse til den kompetente myndighed om de fritagelser, der anmodes om, eller om, hvorvidt den anvendte type distributed ledger-teknologi er tilstrækkelig med henblik på denne forordning.
Inden den afgiver en ikkebindende udtalelse, hører ESMA de øvrige medlemsstaters kompetente myndigheder, og den tager størst muligt hensyn til deres synspunkter, når den afgiver sin udtalelse.
Hvor ESMA afgiver en ikkebindende udtalelse, tager den kompetente myndighed behørigt hensyn til denne udtalelse og giver ESMA en begrundelse for eventuelle betydelige afvigelser fra denne udtalelse, hvis ESMA anmoder herom. ESMA's udtalelse og den kompetente myndigheds begrundelse offentliggøres ikke.
8.   Senest den 24. marts 2025 udarbejder ESMA retningslinjer for at fremme sammenhængen og proportionaliteten med hensyn til:
a)
fritagelser, der er meddelt operatører af DLT-MHF'er i hele Unionen, herunder i forbindelse med vurderingen af tilstrækkeligheden af de forskellige typer af distributed ledger-teknologi, der anvendes af operatører af DLT-MHF'er med henblik på denne forordning, og
b)
udnyttelsen af den i artikel 3, stk. 6, omhandlede mulighed.
Disse retningslinjer skal sikre investorbeskyttelse, markedsintegritet og finansiel stabilitet.
ESMA ajourfører periodisk disse retningslinjer.
9.   Senest 90 arbejdsdage efter datoen for modtagelse af en fuldstændig ansøgning om en specifik tilladelse til at drive en DLT-MHF foretager den kompetente myndighed en vurdering af ansøgningen og afgør, om den specifikke tilladelse skal meddeles. Hvor en ansøger samtidig ansøger om tilladelse i henhold til direktiv 2014/65/EU og om en specifik tilladelse i henhold til denne forordning, kan vurderingsperioden forlænges med endnu en periode op til det, der er angivet i artikel 7, stk. 3, i direktiv 2014/65/EU.
10.   Uden at det berører artikel 7 og 44 i direktiv 2014/65/EU, afslår den kompetente myndighed at meddele en specifik tilladelse til at drive en DLT-MHF, hvis der er grunde til at antage, at:
a)
der er væsentlige risici for investorbeskyttelse, markedsintegritet eller finansiel stabilitet, som ikke bliver tilstrækkeligt imødegået og afhjulpet af ansøgeren
b)
den specifikke tilladelse til at drive en DLT-MHF og de fritagelser, der anmodes om, har til formål at omgå retlige eller reguleringsmæssige krav, eller
c)
operatøren af DLT-MHF'en ikke vil være i stand til at overholde eller ikke vil give sine brugere mulighed for at overholde gældende bestemmelser i EU-retten eller bestemmelser i national ret, der falder uden for EU-rettens anvendelsesområde.
11.   En specifik tilladelse er gyldig i hele Unionen i en periode på op til seks år fra udstedelsesdatoen. Den specifikke tilladelse skal angive, hvilke fritagelser der meddeles i overensstemmelse med artikel 4, eventuelle kompenserende foranstaltninger og eventuelle lavere tærskler, der er fastsat af den kompetente myndighed i overensstemmelse med artikel 3, stk. 6.
Den kompetente myndighed underretter straks ESMA om meddelelsen af, afslaget på eller inddragelsen af en specifik tilladelse i henhold til denne artikel, herunder eventuelle oplysninger angivet i henhold til dette stykkes første afsnit.
ESMA offentliggør på sit websted:
a)
listen over DLT-MHF'er, deres specifikke tilladelsers start- og slutdato, listen over fritagelser, som er meddelt hver enkelt af dem, og eventuelle lavere tærskler, der er fastsat af de kompetente myndigheder for hver enkelt af dem, og
b)
det samlede antal anmodninger om fritagelser, der er indgivet i henhold til artikel 4, med angivelse af antallet og typerne af fritagelser, der er meddelt eller afslået, sammen med begrundelserne for eventuelle afslag.
De i tredje afsnit, litra b), omhandlede oplysninger offentliggøres på anonymt grundlag.
12.   Uden at det berører artikel 8 og 44 i direktiv 2014/65/EU inddrager den kompetente myndighed en specifik tilladelse eller eventuelle tilhørende fritagelser, hvor:
a)
der er blevet konstateret en fejl ved, hvordan den anvendte distributed ledger-teknologi fungerer, eller ved de tjenesteydelser og aktiviteter, der leveres af operatøren af DLT-MHF'en, og som udgør en risiko for investorbeskyttelse, markedsintegritet eller finansiel stabilitet, og risikoen vejer tungere end fordelene ved de tjenesteydelser og aktiviteter, der eksperimenteres med
b)
operatøren, der driver DLT-MHF'en, har overtrådt de betingelser, der er knyttet til fritagelserne
c)
operatøren, der driver DLT-MHF'en, har optaget finansielle instrumenter til handel, som ikke opfylder betingelserne fastsat i artikel 3, stk. 1
d)
operatøren, der driver DLT-MHF'en, har overskredet den tærskel, der er omhandlet i artikel 3, stk. 2
e)
operatøren, der driver DLT-MHF'en, har overskredet den tærskel, der er omhandlet i artikel 3, stk. 3, og har ikke aktiveret overgangsstrategien, eller
f)
operatøren, der driver DLT-MHF'en, opnåede den specifikke tilladelse eller tilhørende fritagelser på grundlag af vildledende oplysninger eller en væsentlig udeladelse.
13.   Hvor en operatør, der driver en DLT-MHF, har til hensigt at indføre en væsentlig ændring af, hvordan den anvendte distributed ledger-teknologi fungerer, eller af den pågældende operatørs tjenesteydelser eller aktiviteter, og denne væsentlige ændring kræver en ny specifik tilladelse, en ny fritagelse eller ændring af en eller flere af operatørens eksisterende fritagelser eller af eventuelle betingelser knyttet til en fritagelse, skal operatøren af DLT-MHF'en anmode om en ny specifik tilladelse, fritagelse eller ændring.
Hvor en operatør, der driver en DLT-MHF, anmoder om en ny specifik tilladelse, fritagelse eller ændring, finder proceduren fastsat i artikel 4 anvendelse. Denne anmodning behandles af den kompetente myndighed i overensstemmelse med nærværende artikel.
Artikel 9
Specifik tilladelse til at drive et DLT-SS
1.   En juridisk person, der er meddelt tilladelse til at drive virksomhed som en CSD i henhold til forordning (EU) nr. 909/2014, kan ansøge om en specifik tilladelse til at drive et DLT-SS i henhold til nærværende forordning.
2.   Hvor en juridisk person ansøger om tilladelse til at drive virksomhed som en CSD i henhold til forordning (EU) nr. 909/2014 og samtidig ansøger om en specifik tilladelse i henhold til denne artikel udelukkende med det formål at drive et DLT-SS, vurderer den kompetente myndighed ikke, om ansøgeren overholder de krav i forordning (EU) nr. 909/2014, som ansøgeren har anmodet om fritagelse for i overensstemmelse med nærværende forordnings artikel 5.
3.   Hvor en juridisk person som omhandlet i nærværende artikels stk. 2 samtidig ansøger om tilladelse til at drive virksomhed som en CSD og om en specifik tilladelse, skal denne i sin ansøgning give de oplysninger, der er omhandlet i artikel 17, stk. 2, i forordning (EU) nr. 909/2014, bortset fra oplysninger, der ville være nødvendige til godtgørelse af, at de krav, som ansøgeren har anmodet om fritagelse for i henhold til nærværende forordnings artikel 5, er opfyldt.
4.   En ansøgning om specifik tilladelse til at drive et DLT-SS i henhold til denne forordning skal indeholde følgende oplysninger:
a)
ansøgerens forretningsplan, DLT-SS'ets regler og eventuelle retlige vilkår som omhandlet i artikel 7, stk. 1, samt oplysninger om, hvordan DLT-SS'et fungerer, og om dets tjenesteydelser og aktiviteter som omhandlet i artikel 7, stk. 3
b)
en beskrivelse af den måde, som den anvendte distributed ledger-teknologi fungerer på, som omhandlet i artikel 7, stk. 2
c)
en beskrivelse af ansøgerens overordnede IT- og cyberordninger som omhandlet i artikel 7, stk. 4
d)
dokumentation for, at ansøgeren har truffet tilstrækkelige sikkerhedsforanstaltninger til at kunne opfylde sine forpligtelser og yde kompensation til sine kunder, som omhandlet i artikel 7, stk. 6, tredje afsnit
e)
hvor det er relevant, en beskrivelse af opbevaringsordningerne for kunders DLT-baserede finansielle instrumenter som omhandlet i artikel 7, stk. 5
f)
en beskrivelse af ordningerne til at sikre investorbeskyttelse og en beskrivelse af mekanismerne til behandling af kundeklager og erstatning som omhandlet i artikel 7, stk. 6, andet afsnit
g)
ansøgerens overgangsstrategi
h)
de fritagelser, ansøgeren anmoder om i henhold til artikel 5, begrundelsen for hver anmodning om fritagelse og eventuelle foreslåede kompenserende foranstaltninger samt de påtænkte metoder til at opfylde de betingelser, der er knyttet til disse fritagelser.
5.   Senest den 23. marts 2023 udarbejder ESMA retningslinjer for fastlæggelse af standardformularer, -formater og -modeller med henblik på stk. 4.
6.   Senest 30 arbejdsdage efter datoen for modtagelse af en ansøgning om en specifik tilladelse til at drive et DLT-SS vurderer den kompetente myndighed, om ansøgningen er fuldstændig. Er ansøgningen ikke fuldstændig, fastsætter den kompetente myndighed en tidsfrist, inden for hvilken ansøgeren skal fremsende de manglende eller eventuelle yderligere oplysninger. Den kompetente myndighed underretter ansøgeren, når den kompetente myndighed anser ansøgningen for at være fuldstændig.
Så snart den kompetente myndighed vurderer, at ansøgningen er fuldstændig, sender den en kopi af den pågældende ansøgning til:
a)
ESMA, og
b)
de relevante myndigheder, der er angivet i artikel 12 i forordning (EU) nr. 909/2014.
7.   Hvor det er nødvendigt for at fremme ensartetheden og proportionaliteten med hensyn til fritagelser, eller hvor det er nødvendigt for at sikre investorbeskyttelse, markedsintegritet og finansiel stabilitet, afgiver ESMA inden for 30 kalenderdage efter modtagelsen af kopien af den pågældende ansøgning en ikkebindende udtalelse til den kompetente myndighed om de fritagelser, der anmodes om, eller om den anvendte type distributed ledger-teknologi er tilstrækkelig med henblik på denne forordning.
Inden den afgiver en ikkebindende udtalelse, hører ESMA de øvrige medlemsstaters kompetente myndigheder, og den tager størst muligt hensyn til deres synspunkter, når den afgiver sin udtalelse.
Hvor ESMA afgiver en ikkebindende udtalelse, tager den kompetente myndighed behørigt hensyn til denne udtalelse og giver ESMA en begrundelse for eventuelle betydelige afvigelser fra denne udtalelse, hvis ESMA anmoder herom. ESMA's udtalelse og den kompetente myndigheds begrundelse offentliggøres ikke.
De relevante myndigheder, der er angivet i artikel 12 i forordning (EU) nr. 909/2014, afgiver inden for 30 kalenderdage efter modtagelsen af kopien af den pågældende ansøgning en ikkebindende udtalelse til den kompetente myndighed om de nærmere detaljer ved det DLT-SS, som ansøgeren driver.
8.   Senest den 24. marts 2025 udarbejder ESMA retningslinjer for at fremme sammenhængen og proportionaliteten med hensyn til:
a)
fritagelser, der er meddelt CSD'er, der driver DLT-SS'er i hele Unionen, herunder i forbindelse med vurderingen af tilstrækkeligheden af de forskellige typer af distributed leger-teknologi, der anvendes af markedsoperatører med henblik på denne forordning, og
b)
udnyttelsen af den i artikel 3, stk. 6, omhandlede mulighed.
Disse retningslinjer skal sikre investorbeskyttelse, markedsintegritet og finansiel stabilitet.
ESMA ajourfører periodisk disse retningslinjer.
9.   Senest 90 arbejdsdage efter datoen for modtagelse af en fuldstændig ansøgning om en specifik tilladelse til at drive et DLT-SS foretager den kompetente myndighed en vurdering af ansøgningen og afgør, om den specifikke tilladelse skal meddeles. Hvor en ansøger samtidig ansøger om tilladelse til at drive virksomhed som en CSD i henhold til forordning (EU) nr. 909/2014 og om en specifik tilladelse i henhold til nærværende forordning, kan vurderingsperioden forlænges med endnu en periode op til det, der er angivet i artikel 17, stk. 8, i forordning (EU) nr. 909/2014.
10.   Uden at det berører artikel 17 i forordning (EU) nr. 909/2014, afslår den kompetente myndighed at meddele en specifik tilladelse til at drive et DLT-SS, hvis der er grunde til at antage, at:
a)
der er væsentlige risici for investorbeskyttelse, markedsintegritet eller finansiel stabilitet, som ikke bliver tilstrækkeligt imødegået og afhjulpet af ansøgeren
b)
den specifikke tilladelse til at drive et DLT-SS og de fritagelser, der anmodes om, har til formål at omgå retlige eller reguleringsmæssige krav, eller
c)
CSD'en ikke vil være i stand til at overholde eller ikke vil give sine brugere mulighed for at overholde gældende bestemmelser i EU-retten eller bestemmelser i national ret, der falder uden for EU-rettens anvendelsesområde.
11.   En specifik tilladelse er gyldig i hele Unionen i en periode på op til seks år fra udstedelsesdatoen. Den specifikke tilladelse skal angive, hvilke fritagelser der meddeles i overensstemmelse med artikel 5, eventuelle kompenserende foranstaltninger og eventuelle lavere tærskler, der er fastsat af den kompetente myndighed i overensstemmelse med artikel 3, stk. 6.
Den kompetente myndighed underretter straks ESMA og de relevante myndigheder angivet i denne artikels stk. 7 om meddelelsen af, afslaget på eller inddragelsen af en specifik tilladelse i henhold til denne artikel, herunder eventuelle oplysninger angivet i henhold til nærværende stykkes første afsnit.
ESMA offentliggør på sit websted:
a)
listen over DLT-SS'er, deres specifikke tilladelsers start- og slutdato, listen over fritagelser, som er meddelt hver enkelt af dem, og eventuelle lavere tærskler, der er fastsat af de kompetente myndigheder for hver enkelt af dem, og
b)
det samlede antal anmodninger om fritagelser, der er indgivet i henhold til artikel 5, med angivelse af antallet og typerne af fritagelser, der er meddelt eller afslået, sammen med begrundelserne for eventuelle afslag.
De i tredje afsnit, litra b), omhandlede oplysninger offentliggøres på anonymt grundlag.
12.   Uden at det berører artikel 20 i forordning (EU) nr. 909/2014, inddrager den kompetente myndighed en specifik tilladelse eller eventuelle tilhørende fritagelser, hvor:
a)
der er blevet konstateret en fejl ved, hvordan den anvendte distributed ledger-teknologi fungerer, eller ved de tjenesteydelser og aktiviteter, der leveres af CSD'en, der driver DLT-SS'et, og som udgør en risiko for investorbeskyttelse, markedsintegritet eller finansiel stabilitet, og risikoen vejer tungere end fordelene ved de tjenesteydelser og aktiviteter, der eksperimenteres med
b)
den CSD, der driver DLT-SS'et, har overtrådt de betingelser, der er knyttet til fritagelserne
c)
den CSD, der driver DLT-SS'et, har registreret finansielle instrumenter, som ikke opfylder betingelserne fastsat i artikel 3, stk. 1
d)
den CSD, der driver DLT-SS'et, har overskredet den tærskel, der er omhandlet i artikel 3, stk. 2
e)
den CSD, der driver DLT-SS'et, har overskredet den tærskel, der er omhandlet i artikel 3, stk. 3, og har ikke aktiveret overgangsstrategien, eller
f)
den CSD, der driver DLT-SS'et, opnåede den specifikke tilladelse eller tilhørende fritagelser på grundlag af vildledende oplysninger eller en væsentlig udeladelse.
13.   Hvor en CSD, der driver et DLT-SS, har til hensigt at indføre en væsentlig ændring af, hvordan den anvendte distributed ledger-teknologi fungerer, eller af den pågældende CSD's tjenesteydelser eller aktiviteter, og denne væsentlige ændring kræver en ny specifik tilladelse, en ny fritagelse eller ændring af en eller flere af CSD'ens eksisterende fritagelser eller af eventuelle betingelser knyttet til en fritagelse, skal den CSD, der driver DLT-SS'et, anmode om en ny specifik tilladelse, fritagelse eller ændring.
Hvor en CSD, der driver et DLT-SS, anmoder om en ny specifik tilladelse, fritagelse eller ændring, finder proceduren fastsat i artikel 5 anvendelse. Denne anmodning behandles af den kompetente myndighed i overensstemmelse med nærværende artikel.
Artikel 10
Specifik tilladelse til at drive et DLT-TSS
1.   En juridisk person, der er blevet meddelt tilladelse til at drive virksomhed som et investeringsselskab eller til at drive et reguleret marked i henhold til direktiv 2014/65/EU eller til at drive virksomhed som en CSD i henhold til forordning (EU) nr. 909/2014, kan ansøge om en specifik tilladelse til at drive et DLT-TSS i henhold til denne forordning.
2.   Hvor en juridisk person ansøger om tilladelse til at drive virksomhed som et investeringsselskab eller til at drive et reguleret marked i henhold til direktiv 2014/65/EU eller som en CSD i henhold til forordning (EU) nr. 909/2014 og samtidig ansøger om en specifik tilladelse i henhold til denne artikel udelukkende med det formål at drive et DLT-TSS, vurderer den kompetente myndighed ikke, om ansøgeren overholder de krav i direktiv 2014/65/EU eller i forordning (EU) nr. 909/2014, som ansøgeren har anmodet om fritagelse for i overensstemmelse med nærværende forordnings artikel 6.
3.   Hvor en juridisk person som omhandlet i denne artikels stk. 2 samtidig ansøger om tilladelse til at drive virksomhed som et investeringsselskab eller til at drive et reguleret marked eller om tilladelse som en CSD og om en specifik tilladelse, giver denne i sin ansøgning de oplysninger, der kræves i henhold til artikel 7 i direktiv 2014/65/EU eller artikel 17 i forordning (EU) nr. 909/2014, bortset fra oplysninger, der ville være nødvendige til godtgørelse af, at de krav, som ansøgeren har anmodet om fritagelse for i overensstemmelse med nærværende forordnings artikel 6, er opfyldt.
4.   En ansøgning om specifik tilladelse til at drive et DLT-SS i henhold til denne forordning skal indeholde følgende oplysninger:
a)
ansøgerens forretningsplan, DLT-TSS'ets regler og eventuelle retlige vilkår som omhandlet i artikel 7, stk. 1, samt oplysninger om, hvordan DLT-TSS'et fungerer, og om DLT-TSS'ets tjenesteydelser og aktiviteter som omhandlet i artikel 7, stk. 3
b)
en beskrivelse af den måde, som den anvendte distributed ledger-teknologi fungerer på, som omhandlet i artikel 7, stk. 2
c)
en beskrivelse af ansøgerens overordnede IT- og cyberordninger som omhandlet i artikel 7, stk. 4
d)
dokumentation for, at ansøgeren har truffet tilstrækkelige sikkerhedsforanstaltninger til at kunne opfylde sine forpligtelser og yde kompensation til sine kunder, som omhandlet i artikel 7, stk. 6, tredje afsnit
e)
hvor det er relevant, en beskrivelse af opbevaringsordningerne for kunders DLT-baserede finansielle instrumenter som omhandlet i. artikel 7, stk. 5
f)
en beskrivelse af ordningerne til at sikre investorbeskyttelse og en beskrivelse af mekanismerne til håndtering af kundeklager og erstatning som omhandlet i artikel 7, stk. 6, andet afsnit
g)
ansøgerens overgangsstrategi, og
h)
de fritagelser, ansøgeren anmoder om i henhold til artikel 6, begrundelsen for hver anmodning om fritagelse og eventuelle foreslåede kompenserende foranstaltninger samt de påtænkte metoder til at opfylde de betingelser, der er knyttet til disse fritagelser.
5.   Ud over de i denne artikels stk. 4 omhandlede oplysninger giver en ansøger, der har til hensigt at drive et DLT-TSS som et investeringsselskab eller en markedsoperatør, oplysninger om, hvordan denne agter at overholde de gældende krav i forordning (EU) nr. 909/2014 som omhandlet i nærværende forordnings artikel 6, stk. 1, bortset fra oplysninger, der ville være nødvendige til godtgørelse af, at de krav, som ansøgeren har anmodet om fritagelse for i overensstemmelse med nævnte artikel, er opfyldt.
Ud over de i denne artikels stk. 4 omhandlede oplysninger giver en ansøger, der har til hensigt at drive et DLT-TSS som en CSD, oplysninger om, hvordan denne agter at overholde de gældende krav i direktiv 2014/65/EU som omhandlet i denne forordnings artikel 6, stk. 2, bortset fra oplysninger, der ville være nødvendige til godtgørelse af, at de krav, som ansøgeren har anmodet om fritagelse for i overensstemmelse med nævnte artikel, er opfyldt.
6.   Senest den 23. marts 2023 udarbejder ESMA retningslinjer for fastlæggelse af standardformularer, -formater og -modeller med henblik på stk. 4.
7.   Senest 30 arbejdsdage efter datoen for modtagelse af en ansøgning om en specifik tilladelse til at drive et DLT-TSS vurderer den kompetente myndighed, om ansøgningen er fuldstændig. Er ansøgningen ikke fuldstændig, fastsætter den kompetente myndighed en tidsfrist, inden for hvilken ansøgeren skal fremsende de manglende eller eventuelle yderligere oplysninger. Den kompetente myndighed underretter ansøgeren, når den kompetente myndighed anser ansøgningen for at være fuldstændig.
Så snart den kompetente myndighed vurderer, at ansøgningen er fuldstændig, sender den en kopi af den pågældende ansøgning til:
a)
ESMA og
b)
de relevante myndigheder, der er angivet i artikel 12 i forordning (EU) nr. 909/2014.
8.   Hvor det er nødvendigt for at fremme ensartetheden og proportionaliteten med hensyn til fritagelser, eller hvor det er nødvendigt for at sikre investorbeskyttelse, markedsintegritet og finansiel stabilitet, afgiver ESMA inden for 30 kalenderdage efter modtagelsen af kopien af den pågældende ansøgning en ikkebindende udtalelse til den kompetente myndighed om de fritagelser, der anmodes om, eller om den anvendte type distributed ledger-teknologi er tilstrækkelig med henblik på denne forordning.
Inden den afgiver en ikkebindende udtalelse, hører ESMA de øvrige medlemsstaters kompetente myndigheder, og den tager størst muligt hensyn til deres synspunkter, når den afgiver sin udtalelse.
Hvor ESMA afgiver en ikkebindende udtalelse, tager den kompetente myndighed behørigt hensyn til denne udtalelse og giver ESMA en begrundelse for eventuelle betydelige afvigelser fra denne udtalelse, hvis ESMA anmoder herom. ESMA's udtalelse og den kompetente myndigheds begrundelse offentliggøres ikke.
De relevante myndigheder, der er angivet i artikel 12 i forordning (EU) nr. 909/2014, afgiver inden for 30 kalenderdage efter modtagelsen af kopien af den pågældende ansøgning en ikkebindende udtalelse til den kompetente myndighed om de nærmere detaljer ved det DLT-TSS, som ansøgeren driver.
9.   Senest 90 arbejdsdage efter datoen for modtagelse af en fuldstændig ansøgning om en specifik tilladelse til at drive et DLT-TSS foretager den kompetente myndighed en vurdering af ansøgningen og afgør, om den specifikke tilladelse skal meddeles. Hvor en ansøger samtidig ansøger om tilladelse i henhold til direktiv 2014/65/EU eller i henhold til forordning (EU) nr. 909/2014 og om en specifik tilladelse i henhold til denne artikel, kan vurderingsperioden forlænges med endnu en periode op til det, der er angivet i henholdsvis artikel 7, stk. 3, i direktiv 2014/65/EU eller artikel 17, stk. 8, i forordning (EU) nr. 909/2014.
10.   Uden at det berører artikel 7 og artikel 44 i direktiv 2014/65/EU og artikel 17 i forordning (EU) nr. 909/2014, afslår den kompetente myndighed at meddele en specifik tilladelse til at drive et DLT-TSS, hvis der er grunde til at antage, at:
a)
der er væsentlige risici for investorbeskyttelse, markedsintegritet eller finansiel stabilitet, som ikke bliver tilstrækkeligt imødegået og afhjulpet af ansøgeren
b)
den specifikke tilladelse til at drive et DLT-TSS og de fritagelser, der anmodes om, har til formål at omgå retlige eller reguleringsmæssige krav, eller
c)
operatøren af DLT-TSS'et ikke vil være i stand til at overholde eller ikke vil give sine brugere mulighed for at overholde gældende bestemmelser i EU-retten eller bestemmelser i national ret, der falder uden for EU-rettens anvendelsesområde.
11.   En specifik tilladelse er gyldig i hele Unionen i en periode på op til seks år fra udstedelsesdatoen. Den specifikke tilladelse angiver, hvilke fritagelser der meddeles i overensstemmelse med artikel 6, eventuelle kompenserende foranstaltninger og eventuelle lavere tærskler, der er fastsat af den kompetente myndighed i overensstemmelse med artikel 3, stk. 6.
Den kompetente myndighed underretter straks ESMA og de relevante myndigheder angivet i artikel 12 i forordning (EU) nr. 909/2014 om meddelelsen af, afslaget på eller inddragelsen af en specifik tilladelse i henhold til nærværende artikel, herunder eventuelle oplysninger angivet i henhold til dette stykkes første afsnit.
ESMA offentliggør på sit websted:
a)
listen over DLT-TSS'er, deres specifikke tilladelsers start- og slutdato, listen over fritagelser, som er meddelt hver enkelt af dem, og eventuelle lavere tærskler, der er fastsat af de kompetente myndigheder for hver enkelt af dem, og
b)
det samlede antal anmodninger om fritagelser, der er indgivet i henhold til artikel 6, med angivelse af antallet og typerne af fritagelser, der er meddelt eller afslået, sammen med begrundelserne for eventuelle afslag.
De i tredje afsnit, litra b), omhandlede oplysninger offentliggøres på anonymt grundlag.
12.   Uden at det berører artikel 8 og 44 i direktiv 2014/65/EU og artikel 20 i forordning (EU) nr. 909/2014, inddrager den kompetente myndighed en specifik tilladelse eller eventuelle tilhørende fritagelser, hvor:
a)
der er blevet konstateret en fejl ved, hvordan den anvendte distributed ledger-teknologi fungerer, eller ved de tjenesteydelser og aktiviteter, der leveres af operatøren af DLT-TSS'et, og som udgør en risiko for investorbeskyttelse, markedsintegritet eller finansiel stabilitet, og risikoen vejer tungere end fordelene ved de tjenesteydelser og aktiviteter, der eksperimenteres med
b)
operatøren, der driver DLT-TSS'et, har overtrådt de betingelser, der er knyttet til fritagelserne
c)
operatøren, der driver DLT-TSS'et, har optaget finansielle instrumenter til handel eller registreret finansielle instrumenter, som ikke opfylder betingelserne fastsat i artikel 3, stk. 1
d)
operatøren, der driver DLT-TSS'et, har overskredet den tærskel, der er omhandlet i artikel 3, stk. 2
e)
operatøren, der driver DLT-TSS'et, har overskredet den tærskel, der er omhandlet i artikel 3, stk. 3, og har ikke aktiveret overgangsstrategien, eller
f)
operatøren, der driver DLT-TSS'et, opnåede den specifikke tilladelse eller tilhørende fritagelser på grundlag af vildledende oplysninger eller en væsentlig udeladelse.
13.   Hvor en operatør, der driver et DLT-TSS, har til hensigt at indføre en væsentlig ændring af, hvordan den anvendte distributed ledger-teknologi fungerer, eller af den pågældende CSD's tjenesteydelser eller aktiviteter, og denne væsentlige ændring kræver en ny specifik tilladelse, en ny fritagelse eller ændring af en eller flere af operatørens eksisterende fritagelser eller af eventuelle betingelser knyttet til en fritagelse, skal operatøren af DLT-TSS'et anmode om en ny specifik tilladelse, fritagelse eller ændring.
Hvor en operatør, der driver et DLT-TSS, anmoder om en ny specifik tilladelse, fritagelse eller ændring, finder proceduren fastsat i artikel 6 anvendelse. Denne anmodning behandles af den kompetente myndighed i overensstemmelse med nærværende artikel.
Artikel 11
Samarbejde mellem operatører af DLT-markedsinfrastrukturer, kompetente myndigheder og ESMA
1.   Uden at det berører forordning (EU) nr. 909/2014 og direktiv 2014/65/EU, samarbejder operatører af DLT-markedsinfrastrukturer med de kompetente myndigheder.
Navnlig meddeler operatører af DLT-markedsinfrastrukturer, når de bliver bekendt med de forhold, der er anført nedenfor, straks deres kompetente myndigheder:
a)
foreslåede væsentlige ændringer af deres forretningsplan, herunder ændringer i forbindelse med kritisk personale, DLT-markedsinfrastrukturens regler og de retlige vilkår
b)
dokumentation for uautoriseret adgang, væsentlige funktionsforstyrrelser, tab, cyberangreb eller andre cybertrusler, svig, tyveri eller andre alvorlige uregelmæssigheder, som operatøren af DLT-markedsinfrastrukturen har været udsat for
c)
væsentlige ændringer i de oplysninger, der er givet til den kompetente myndighed
d)
tekniske eller operationelle vanskeligheder med udøvelsen af de aktiviteter eller med levering af de tjenesteydelser, der er omfattet af den specifikke tilladelse, herunder vanskeligheder vedrørende udviklingen eller brugen af den anvendte type distributed ledger-teknologi og af de DLT-baserede finansielle instrumenter, eller
e)
risici, der berører investorbeskyttelse, markedsintegritet eller finansiel stabilitet, der er opstået, og som ikke var forudset i ansøgningen om specifik tilladelse, eller som ikke var forudset på det tidspunkt, hvor den specifikke tilladelse blev meddelt.
De i andet afsnit, litra a), omhandlede ændringer meddeles mindst fire måneder før ændringen planlægges, uanset om den foreslåede væsentlige ændring kræver en ændring i den specifikke tilladelse eller tilhørende fritagelser eller betingelser knyttet til disse fritagelser i overensstemmelse med artikel 8, 9 eller 10.
Hvor den kompetente myndighed underrettes om de i andet afsnit, litra a)-e), anførte forhold, kan den kræve, at operatøren af DLT-markedsinfrastrukturen indgiver en ansøgning i overensstemmelse med artikel 8, stk. 13, artikel 9, stk. 13, eller artikel 10, stk. 13, eller den kan kræve, at operatøren af DLT-markedsinfrastrukturen træffer korrigerende foranstaltninger som omhandlet i nærværende artikels stk. 3.
2.   Operatøren af DLT-markedsinfrastrukturen giver den kompetente myndighed alle de relevante oplysninger, den måtte kræve.
3.   Den kompetente myndighed kan kræve eventuelle korrigerende foranstaltninger vedrørende forretningsplanen for operatøren af DLT-markedsinfrastrukturen, DLT-markedsinfrastrukturens regler og de retlige vilkår for at sikre investorbeskyttelse, markedsintegritet eller finansiel stabilitet. Operatøren af DLT-markedsinfrastrukturen indberetter om gennemførelsen af eventuelle korrigerende foranstaltninger, som den kompetente myndighed har krævet, i sine rapporter som omhandlet i stk. 4.
4.   Hver sjette måned fra datoen for den specifikke tilladelse aflægger operatøren af en DLT-markedsinfrastruktur rapport til den kompetente myndighed. Denne rapport skal indeholde:
a)
et resumé af de oplysninger, der er anført i stk. 1, andet afsnit
b)
antallet og værdien af DLT-baserede finansielle instrumenter optaget til handel i DLT-MHF'en eller DLT-TSS'et og antallet og værdien af DLT-baserede finansielle instrumenter registreret af operatøren af DLT-SS'et eller DLT-TSS'et
c)
antallet og værdien af transaktioner, der handles i DLT-MHF'en eller DLT-TSS'et, og som afvikles af operatøren af DLT-SS'et eller DLT-TSS'et
d)
en begrundet vurdering af eventuelle vanskeligheder med anvendelsen af EU-lovgivning om finansielle tjenesteydelser eller national ret, og
e)
de tiltag, der er truffet for at gennemføre de betingelser, der er knyttet til fritagelserne, eller for at indføre eventuelle kompenserende eller korrigerende foranstaltninger, der kræves af den kompetente myndighed.
5.   ESMA udfylder en koordinerende rolle for så vidt angår de kompetente myndigheder med henblik på at opbygge en fælles forståelse af distributed ledger-teknologi og DLT-markedsinfrastruktur, etablere en fælles tilsynskultur og konvergens i tilsynspraksisser og sikre konsekvente tilgange og konvergens i tilsynsresultater.
De kompetente myndigheder videresender rettidigt de oplysninger og rapporter, de har modtaget fra operatørerne af DLT-markedsinfrastrukturer i medfør af denne artikels stk. 1, 2 og 4, til ESMA og underretter ESMA om eventuelle foranstaltninger, der er truffet i medfør af denne artikels stk. 3.
ESMA underretter regelmæssigt de kompetente myndigheder om:
a)
eventuelle rapporter forelagt i overensstemmelse med denne artikels stk. 4
b)
eventuelle specifikke tilladelser og fritagelser meddelt i henhold til denne forordning samt betingelserne knyttet til disse fritagelser
c)
eventuelle afslag fra en kompetent myndighed på at meddele en specifik tilladelse eller meddele en fritagelse, eventuelle inddragelser af en specifik tilladelse eller fritagelse og eventuelle ophør af en DLT-markedsinfrastrukturs aktiviteter.
6.   ESMA overvåger anvendelsen af specifikke tilladelser og eventuelle tilhørende fritagelser og betingelser knyttet til disse fritagelser, samt eventuelle kompenserende eller korrigerende foranstaltninger, som de kompetente myndigheder har krævet. ESMA forelægger Kommissionen en årlig rapport om, hvordan sådanne specifikke tilladelser, fritagelser, betingelser og kompenserende eller korrigerende foranstaltninger anvendes i praksis.
Artikel 12
Udpegelse af kompetente myndigheder
1.   Den kompetente myndighed for et investeringsselskab, der driver en DLT-MHF eller et DLT-TSS, er den kompetente myndighed udpeget af den medlemsstat, som er fastsat i overensstemmelse med artikel 4, stk. 1, nr. 55), litra a), nr. ii) og iii), i direktiv 2014/65/EU.
2.   Den kompetente myndighed for en markedsoperatør, der driver en DLT-MHF eller et DLT-TSS, er den kompetente myndighed udpeget af den medlemsstat, hvor den markedsoperatør, der driver DLT-MHF'en eller DLT-TSS'et, har sit vedtægtsmæssige hjemsted, eller, hvis der ifølge denne medlemsstats nationale ret ikke findes noget vedtægtsmæssigt hjemsted, medlemsstaten, hvor hovedkontoret for den markedsoperatør, der driver DLT-MHF'en eller DLT-TSS'ets, er beliggende.
3.   Den kompetente myndighed for en CSD, der driver et DLT-SS eller et DLT-TSS, er den kompetente myndighed udpeget af den medlemsstat, der er fastsat i overensstemmelse med artikel 2, stk. 1, nr. 23), i forordning (EU) nr. 909/2014.
Artikel 13
Underretning om de kompetente myndigheder
Medlemsstaterne underretter ESMA og Kommissionen om eventuelle kompetente myndigheder i den i artikel 2, nr. 21), litra c), anvendte betydning. ESMA offentliggør en liste over disse kompetente myndigheder på sit websted.
Artikel 14
Rapport og revision
1.   Senest den 24. marts 2026 forelægger ESMA Kommissionen en rapport om:
a)
hvordan DLT-markedsinfrastrukturer i hele Unionen fungerer
b)
antallet af DLT-markedsinfrastrukturer
c)
de typer af fritagelser, som DLT-markedsinfrastrukturer har anmodet om, og typerne af meddelte fritagelser
d)
antallet og værdien af DLT-baserede finansielle instrumenter, der er optaget til handel, og som er registreret i DLT-markedsinfrastrukturer
e)
antallet og værdien af transaktioner, der handles eller afvikles i DLT-markedsinfrastrukturer
f)
de anvendte typer af distributed ledger-teknologi og tekniske spørgsmål vedrørende anvendelsen af distributed ledger-teknologi, herunder de forhold, der er anført i artikel 11, stk. 1, andet afsnit, litra b), og indvirkningen af anvendelsen af distributed ledger-teknologi på Unionens klimamål
g)
de procedurer, der er indført af operatører af DLT-SS'er eller DLT-TSS'er i overensstemmelse med artikel 5, stk. 3, litra b)
h)
eventuelle risici, sårbarheder eller effektivitetsmangler som følge af anvendelsen af distributed ledger-teknologi for investorbeskyttelse, markedsintegritet eller finansiel stabilitet, herunder nye typer af juridiske, systemiske og operationelle risici, som ikke er adresseret tilstrækkeligt i EU-lovgivningen om finansielle tjenesteydelser, og eventuelle andre utilsigtede virkninger for likviditet, volatilitet, investorbeskyttelse, markedsintegritet eller finansiel stabilitet
i)
eventuelle risici for regelarbitrage eller problemer, der påvirker de lige konkurrencevilkår mellem DLT-markedsinfrastrukturer under pilotordningen fastsat i denne forordning og mellem DLT-markedsinfrastrukturer og andre markedsinfrastrukturer, som anvender traditionelle systemer
j)
eventuelle problemer vedrørende interoperabilitet mellem DLT-markedsinfrastrukturer og andre infrastrukturer, der anvender traditionelle systemer
k)
eventuelle fordele og omkostninger, der følger af anvendelsen af distributed ledger-teknologi, i form af yderligere likviditet og finansiering til nystartede virksomheder og små og mellemstore virksomheder, sikkerheds- og effektivitetsforbedringer, energiforbrug og risikoafbødninger i hele handels- og efterhandelskæden, herunder med hensyn til registrering og opbevaring af DLT-baserede finansielle instrumenter, transaktioners sporbarhed og forbedret overholdelse af kundekendskabsprocedurer og procedurer for bekæmpelse af hvidvask af penge, selskabshændelser og direkte udøvelse af investorrettigheder ved hjælp af intelligente kontrakter, samt rapportering og tilsynsfunktioner på niveauet for DLT-markedsinfrastrukturen
l)
eventuelle afvisninger med hensyn til at meddele specifikke tilladelser eller fritagelser, eventuelle ændringer eller inddragelser af sådanne specifikke tilladelser eller fritagelser samt eventuelle kompenserende eller korrigerende foranstaltninger
m)
eventuelt ophør af en DLT-markedsinfrastrukturs aktiviteter og årsagerne til dette ophør af virksomhed
n)
hensigtsmæssigheden af de tærskler, der er omhandlet i artikel 3 og artikel 5, stk. 8, herunder de potentielle konsekvenser af en forhøjelse af disse tærskler, under særlig hensyntagen til systemiske overvejelser og forskellige typer af distributed ledger-teknologi
o)
en overordnet vurdering af omkostningerne og fordelene ved pilotordningen fastsat i denne forordning og en henstilling om, hvorvidt og på hvilke betingelser denne pilotordning bør fortsætte.
2.   På grundlag af den i stk. 1 omhandlede rapport forelægger Kommissionen inden for tre måneder efter modtagelsen af den pågældende rapport en rapport for Europa-Parlamentet og Rådet. Denne rapport skal indeholde en cost-benefit-analyse af, hvorvidt pilotordningen fastsat i denne forordning bør:
a)
forlænges med en yderligere periode på op til tre år
b)
udvides til andre typer finansielle instrumenter, der kan udstedes, registreres, overføres eller lagres ved brug af en distributed ledger-teknologi
c)
ændres
d)
gøres permanent gennem passende ændringer af den relevante EU-lovgivning om finansielle tjenesteydelser, eller
e)
afsluttes, herunder alle specifikke tilladelser, der er meddelt i henhold til denne forordning.
Kommissionen kan i sin rapport foreslå passende ændringer af EU-lovgivningen om finansielle tjenesteydelser eller en eventuel harmonisering af national ret, der ville lette anvendelsen af distributed ledger-teknologi i den finansielle sektor, samt eventuelle foranstaltninger, der er nødvendige for DLT-markedsinfrastrukturers overgang fra pilotordningen fastsat i denne forordning.
I det tilfælde, at denne pilotordning forlænges med en yderligere periode som anført i nærværende stykkes første afsnit, litra a), anmoder Kommissionen ESMA om at forelægge endnu en rapport i overensstemmelse med stk. 1 senest tre måneder inden udløbet af forlængelsesperioden. Når Kommissionen har modtaget denne rapport, forelægger den endnu en rapport for Europa-Parlamentet og Rådet i overensstemmelse med nærværende stykke.
Artikel 15
Foreløbige rapporter
ESMA offentliggør årlige foreløbige rapporter med henblik på at orientere markedsdeltagerne om, hvordan markederne fungerer, behandle uhensigtsmæssig adfærd hos operatører af DLT-markedsinfrastrukturer, forelægge nærmere oplysninger om, hvordan denne forordning skal anvendes, og ajourføre tidligere tilkendegivelser baseret på udviklingen af distributed ledger-teknologi. Disse rapporter skal også give en overordnet beskrivelse af anvendelsen af den pilotordning, der er fastsat i denne forordning, med fokus på tendenser og nye risici, og de skal forelægges for Europa-Parlamentet, Rådet og Kommissionen. Den første af disse rapporter offentliggøres senest den 24. marts 2024.
Artikel 16
Ændring af forordning (EU) nr. 600/2014
Artikel 54, stk. 2, første afsnit, i forordning (EU) nr. 600/2014 affattes således:
»Hvis Kommissionen konkluderer, at der ikke er behov for at udelukke børshandlede derivater fra anvendelsesområdet for artikel 35 og 36 i overensstemmelse med artikel 52, stk. 12, kan en CCP eller en markedsplads, inden den 22. juni 2022, ansøge sin kompetente myndighed om tilladelse til at benytte sig af overgangsordninger. Den kompetente myndighed kan under hensyntagen til de risici for den relevante CCP's eller markedsplads' ordentlige funktion, der følger af anvendelsen af retten til adgang i henhold til artikel 35 eller 36 for så vidt angår børshandlede derivater, beslutte, at artikel 35 eller 36 ikke finder anvendelse på den relevante CCP eller markedsplads for så vidt angår børshandlede derivater i en overgangsperiode indtil den 3. juli 2023. Såfremt den kompetente myndighed beslutter at godkende en sådan overgangsperiode, må CCP'en eller markedspladsen ikke udnytte retten til adgang i henhold til artikel 35 eller 36 for så vidt angår børshandlede derivater i overgangsperioden. Den kompetente myndighed underretter ESMA og i tilfælde af en CCP kollegiet af kompetente myndigheder for denne CCP, hver gang den godkender en overgangsperiode.«
Artikel 17
Ændring af forordning (EU) nr. 909/2014
Artikel 76, stk. 5, første afsnit, i forordning (EU) nr. 909/2014 affattes således:
»Hver af de i artikel 7, stk. 1-13, omhandlede foranstaltninger vedrørende afviklingsdisciplin finder anvendelse fra den dato, der er fastsat for hver foranstaltning vedrørende afviklingsdisciplin i de delegerede retsakter, som er vedtaget af Kommissionen i henhold til artikel 7, stk. 15.«
Artikel 18
Ændringer af direktiv 2014/65/EU
I direktiv 2014/65/EU foretages følgende ændringer:
1)
Artikel 4, stk. 1, nr. 15), affattes således:
»15)
»finansielle instrumenter«: de i bilag I, afsnit C, anførte instrumenter, herunder sådanne instrumenter, som er udstedt ved anvendelse af distributed ledger-teknologi«.
2)
I artikel 93 indsættes følgende stykke:
»3a.   Senest den 23. marts 2023 vedtager og offentliggør medlemsstaterne de bestemmelser, der er nødvendige for at overholde artikel 4, stk. 1, nr. 15), og meddeler dem til Kommissionen. De anvender disse bestemmelser fra den 23. marts 2023.
Uanset første afsnit får medlemsstater, som ikke er i stand til at vedtage de bestemmelser, der er nødvendige for at overholde artikel 4, stk. 1, nr. 15), inden den 23. marts 2023, fordi deres lovgivningsprocedurer tager mere end ni måneder, forlænget denne frist med op til seks måneder fra den 23. marts 2023, forudsat at de inden den 23. marts 2023 meddeler Kommissionen, at de har brug for en sådan fristforlængelse.«
Artikel 19
Ikrafttræden og anvendelse
1.   Denne forordning træder i kraft på tyvendedagen efter offentliggørelsen i 
Den Europæiske Unions Tidende
.
2.   Den finder anvendelse fra den 23. marts 2023, med undtagelse af:
a)
artikel 8, stk. 5, artikel 9, stk. 5, og artikel 10, stk. 6, og artikel 17, som finder anvendelse fra den 22. juni 2022, og
b)
artikel 16, som finder anvendelse fra den 4. juli 2021.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. maj 2022.
På Europa-Parlamentets vegne
R. METSOLA
Formand
På Rådets vegne
B. LE MAIRE
Formand
(
1
)
  
            
EUT C 244 af 22.6.2021, s. 4
.
(
2
)
  
            
EUT C 155 af 30.4.2021, s. 31
.
(
3
)
  Europa-Parlamentets holdning af 24.3.2022 (endnu ikke offentliggjort i EUT) og Rådets afgørelse af 12.4.2022.
(
4
)
  Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (
EUT L 173 af 12.6.2014, s. 349
).
(
5
)
  Europa-Parlamentets og Rådets forordning (EU) nr. 236/2012 af 14. marts 2012 om short selling og visse aspekter af credit default swaps (
EUT L 86 af 24.3.2012, s. 1
).
(
6
)
  Europa-Parlamentets og Rådets forordning (EU) nr. 596/2014 af 16. april 2014 om markedsmisbrug (forordningen om markedsmisbrug) og om ophævelse af Europa-Parlamentets og Rådets direktiv 2003/6/EF og Kommissionens direktiv 2003/124/EF, 2003/125/EF og 2004/72/EF (
EUT L 173 af 12.6.2014, s. 1
).
(
7
)
  Europa-Parlamentets og Rådets forordning (EU) nr. 909/2014 af 23. juli 2014 om forbedring af værdipapirafviklingen i Den Europæiske Union og om værdipapircentraler samt om ændring af direktiv 98/26/EF og 2014/65/EU samt forordning (EU) nr. 236/2012 (
EUT L 257 af 28.8.2014, s. 1
).
(
8
)
  Europa-Parlamentets og Rådets forordning (EU) 2017/1129 af 14. juni 2017 om det prospekt, der skal offentliggøres, når værdipapirer udbydes til offentligheden eller optages til handel på et reguleret marked, og om ophævelse af direktiv 2003/71/EF (
EUT L 168 af 30.6.2017, s. 12
).
(
9
)
  Europa-Parlamentets og Rådets direktiv 98/26/EF af 19. maj 1998 om endelig afregning i betalingssystemer og værdipapirafviklingssystemer (
EFT L 166 af 11.6.1998, s. 45
).
(
10
)
  Europa-Parlamentets og Rådets direktiv 2013/50/EU af 22. oktober 2013 om ændring af Europa-Parlamentets og Rådets direktiv 2004/109/EF om harmonisering af gennemsigtighedskrav i forbindelse med oplysninger om udstedere, hvis værdipapirer er optaget til handel på et reguleret marked, Europa-Parlamentets og Rådets direktiv 2003/71/EF om det prospekt, der skal offentliggøres, når værdipapirer udbydes til offentligheden eller optages til handel, og Kommissionens direktiv 2007/14/EF om gennemførelsesbestemmelser til visse bestemmelser i direktiv 2004/109/EF (
EUT L 294 af 6.11.2013, s. 13
).
(
11
)
  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (
EUT L 331 af 15.12.2010, s. 84
).
(
12
)
  Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (
EUT L 173 af 12.6.2014, s. 84
).
(
13
)
  Europa-Parlamentets og Rådets direktiv (EU) 2019/1937 af 23. oktober 2019 om beskyttelse af personer, der indberetter overtrædelser af EU-retten (
EUT L 305 af 26.11.2019, s. 17
).
(
14
)
  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (
EUT L 119 af 4.5.2016, s. 1
).
(
15
)
  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (
EUT L 295 af 21.11.2018, s. 39
).
(
16
)
  Europa-Parlamentets og Rådets forordning (EU) 2021/23 af 16. december 2020 om et regelsæt for genopretning og afvikling af centrale modparter og om ændring af forordning (EU) nr. 1095/2010, (EU) nr. 648/2012, (EU) nr. 600/2014, (EU) nr. 806/2014 og (EU) 2015/2365 samt direktiv 2002/47/EF, 2004/25/EF, 2007/36/EF, 2014/59/EU og (EU) 2017/1132 (
EUT L 22 af 22.1.2021, s. 1
).
(
17
)
  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og om ændring af forordning (EU) nr. 648/2012 (
EUT L 176 af 27.6.2013, s. 1
).
(
18
)
  Europa-Parlamentets og Rådets forordning (EU) 2019/2033 af 27. november 2019 om tilsynsmæssige krav til investeringsselskaber og om ændring af forordning (EU) nr. 1093/2010, (EU) nr. 575/2013, (EU) nr. 600/2014 og (EU) nr. 806/2014 (
EUT L 314 af 5.12.2019, s. 1
).
(
19
)
  Europa-Parlamentets og Rådets direktiv (EU) 2019/2034 af 27. november 2019 om tilsyn med investeringsselskaber og om ændring af direktiv 2002/87/EF, 2009/65/EF, 2011/61/EU, 2013/36/EU, 2014/59/EU og 2014/65/EU (
EUT L 314 af 5.12.2019, s. 64
).

Summary:
Markedsinfrastrukturer baseret på distributed ledger-teknologi
RESUMÉ AF:
Forordning (EU) 2022/858 om en pilotordning for markedsinfrastrukturer baseret på distributed ledger-teknologi
HVAD ER FORMÅLET MED FORORDNINGEN?
Den har til formål at fastsætte en midlertidig fælles pilotordning i 
Den Europæiske Union
 (EU) for finansielle tjenesteydelser baseret på distributed ledger-teknologi (DLT)
1
.
Den har til formål at fjerne lovgivningsmæssige hindringer for udstedelse af, handel med afvikling af kryptoaktiver
2
, der betragtes som finansielle instrumenter, og hjælpe tilsynsmyndighederne med at opnå erfaring med brugen af DLT.
HOVEDPUNKTER
Forordningen
 omfatter:
meddelelse, inddragelse og ændring af tilladelser, herunder fritagelser og kompenserende eller korrigerende foranstaltninger, med henblik på drift af DLT-markedsinfrastruktur
3
drift af og tilsyn med DLT-markedsinfrastruktur
samarbejde mellem operatører af DLT-markedsinfrastruktur, nationale myndigheder og 
Den Europæiske Værdipapir- og Markedstilsynsmyndighed
.
Optagelse til handel eller registrering i en DLT-markedsinfrastruktur under denne pilotordning er begrænset til følgende:
aktier
, der har en markedsværdi på under 500 mio. EUR
obligationer
 og andre former for securitiseret gæld, herunder depotbeviser eller pengemarkedsinstrumenter med en værdi på under 1 mia. EUR
andele i institutter for kollektiv investering
 — markedsværdien af de forvaltede aktiver skal være under 500 mio. EUR
Den samlede værdi af alle DLT-baserede finansielle instrumenter må ikke overstige 6 mia. EUR.
Operatører
 i en DLT-markedsinfrastruktur skal opfylde visse betingelser. De skal bl.a.:
fastsætte regler for anvendelsen af deres teknologi, udarbejde klare og detaljerede forretningsplaner og offentliggøre ajourført, klar og detaljeret skriftlig dokumentation
give deres medlemmer, deltagere, udstedere og kunder klare og utvetydige oplysninger
sørge for sikre IT- og cyberordninger
etablere specifikke operationelle risikostyringsprocedurer 
adskille midler, sikkerhedsstillelse og DLT-baserede finansielle instrumenter, som de er i besiddelse af, og påtage sig ansvaret for eventuelle tab
beregne den månedlige gennemsnitlige aggregerede markedsværdi af deres beholdning og indsende dataene til den relevante nationale myndighed med kompetence til at fastsætte lavere tærskler end de værdier, der er fastsat i forordningen
implementere en klar og rettidig overgangsstrategi, hvis den samlede værdi af deres DLT-baserede finansielle instrumenter har nået 9 mia. EUR
samarbejde tæt med de relevante myndigheder, som er udpeget af EU’s 
medlemsstater
, og aflægge rapport til disse hver sjette måned.
Forordningen fastsætter de regler, som operatører af DLT-markedsinfrastruktur skal overholde i henhold til den eksisterende EU-lovgivning om finansielle tjenesteydelser, og angiver de fritagelser og den fleksibilitet, som de relevante myndigheder kan tillade mod at få visse garantier. Disse regler omfatter følgende:
DLT-baseret multilateral handelsfacilitet (MHF)
 — forordning (EU) 
nr. 
600/2014
 (se 
resumé
) og direktiv 
2014/65/EU
 (se 
resumé
)
DLT-baserede værdipapirafviklingssystemer (SS’er) 
 — forordning (EU) 
nr. 
909/2014
 (se 
resumé
)
DLT-baserede værdipapirer (TSS)
 — forordning (EU) 
nr. 600/2014
, direktiv 2014/65/EU og forordning (EU) 
nr. 909/2014.
Reglerne for ansøgninger om at drive en DLT-infrastruktur, uanset om det er MHF, SS eller TSS, giver enhver juridisk person, der er godkendt som et investeringsselskab til at drive et reguleret marked (MHF), som en værdipapircentral (CSD) eller alle tre (TSS), mulighed for at ansøge om at drive en DLT-baseret handelsfacilitet. Reglerne fastsætter også en procedure for, at nye deltagere kan ansøge om drift af DLT-infrastruktur.
Ansøgerne skal bl.a. påvise:
tilstrækkelige sikkerhedsforanstaltninger til at kunne opfylde sine forpligtelser og yde kompensation til sine kunder
opbevaringsordninger for kundernes DLT-aktiver
foranstaltninger til at sikre investorbeskyttelse og behandling af kundeklager og erstatning.
Godkendte ansøgninger er gyldige i hele EU i seks år, selv om de relevante myndigheder også kan afslå eller inddrage tilladelserne eller tilhørende fritagelser.
Den Europæiske Værdipapir- og Markedstilsynsmyndighed (ESMA)
ESMA udvikler, og ajourfører regelmæssigt, følgende retningslinjer:
retningslinjer for fastlæggelse af standardformularer, -formater og -modeller for ansøgninger om at drive en DLT-markedsinfrastruktur, der skal være klar inden den 
23. marts 2023
retningslinjer for fremme af sammenhængen og proportionaliteten med hensyn til fritagelser fra eksisterende lovgivning, som skal være klar senest den 
24. marts 2025
.
På sit websted offentliggør ESMA listerne over DLT-MHF’er, DLT-SS’er og DLT-TSS samt oplysninger om varighed, fritagelser og eventuelt lavere tærskler.
ESMA koordinerer med nationale myndigheder med henblik på at opbygge en fælles forståelse af DLT og markederne for at etablere en fælles tilsynskultur.
Senest den 
24. marts 2026
 forelægger ESMA 
Europa-Kommissionen
 en omfattende rapport, hvor gennemførelsen af forordningen analyseres. Dette er i tillæg til de årlige foreløbige rapporter.
Forordningen ændrer desuden forordning (EU) 
nr. 600/2014
 og (EU) 
nr. 909/2014
 samt direktiv 2014/65/EU.
HVORNÅR GÆLDER FORORDNINGEN FRA?
Den træder i kraft den 
23. marts 2023
.
BAGGRUND
Kunder bruger i stigende grad mobilteknologi, når de interagerer med deres bank. De bruger nye metoder til at betale, overføre penge og investere.
Kryptoaktiver er en af de vigtigste anvendelser af DLT. Visse kryptoaktiver, f.eks. dem, der betragtes som finansielle instrumenter, er allerede omfattet af den eksisterende EU-lovgivning for finansielle tjenesteydelser, men de fleste kryptoaktiver falder uden for anvendelsesområdet for den gældende EU-lovgivning for finansielle tjenesteydelser.
For yderligere oplysninger henvises til:
Digital finans
 (Europa-Kommissionen)
Spørgsmål og svar: Strategi for digital finans, lovgivningsforslag om kryptoaktiver og digital, operationel modstandsdygtighed, strategi for detailbetalinger
 (Europa-Kommissionen).
VIGTIGE BEGREBER
Distributed ledger-teknologi.
 En kombination af databaseteknologi og kryptografi, der muliggør sikker og nøjagtig decentral lagring af data.
Kryptoaktiver.
 En digital repræsentation af værdier eller rettigheder, der kan overføres og lagres elektronisk ved hjælp af DLT eller en lignende teknologi.
DLT-markedsinfrastruktur.
 En DLT-baseret multilateral handelsfacilitet, et DLT-afviklingssystem eller et DLT-handels- og afviklingssystem.
HOVEDDOKUMENT
Europa-Parlamentets og Rådets forordning (EU) 
2022/858
 af 
30. maj 2022
 om en pilotordning for markedsinfrastrukturer baseret på distributed ledger-teknologi og om ændring af forordning (EU) 
nr. 600/2014
 og (EU) 
nr. 909/2014
 og direktiv 2014/65/EU (EUT L 151 af 
2.6.2022
, 
s. 1-33
).
TILHØRENDE DOKUMENTER
Europa-Parlamentets og Rådets forordning (EU) 
nr. 
909/2014
 af 
23. juli 2014
 om forbedring af værdipapirafviklingen i Den Europæiske Union og om værdipapircentraler samt om ændring af direktiv 98/26/EF og 2014/65/EU samt forordning (EU) 
nr. 236/2012
 (EUT L 257 af 
28.8.2014
, 
s. 1-72
).
Efterfølgende ændringer af forordning (EU) 
nr. 909/2014
 er blevet indarbejdet i grundteksten. Denne 
konsoliderede udgave
 har ingen retsvirkning.
Europa-Parlamentets og Rådets forordning (EU) 
nr. 
600/2014
 af 
15. maj 2014
 om markeder for finansielle instrumenter og om ændring af forordning (EU) 
nr. 648/2012
 (EUT L 173 af 
12.6.2014
, 
s. 84-148
).
Se den 
konsoliderede udgave
.
Europa-Parlamentets og Rådets direktiv 
2014/65/EU
 af 
15. maj 2014
 om markeder for finansielle instrumenter og om ændring af direktiv 2002/92/EF og direktiv 2011/61/EU (omarbejdet) (EUT L 173 af 
12.6.2014
, 
s. 349-496
).
Se den 
konsoliderede udgave
.
seneste ajourføring 
5.10.2022